Karim magoak senar-emazteen arteko komeriak ekarriko ditu Elgetara

Kultur Hiru taldeak Espaloia kafe antzokian antolatutako lehenengo ikuskizuna barikuan izango da, 22:30ean. Sarrerak salgai daude.

Magiak eta umoreak bat egingo dute Karim magoaren Solo para adultos ikuskizunean. Mago asturiarrak punta aterako die egunerokoan senar-emazteen artean gertatzen direnei. "Maitasun istorioak irribarre batekin hasten dira, baina gero zer gertatzen da? ", galdetzen dio bere buruari.

Ikuskizuna publiko helduarendako da eta ordu eta laurdeneko iraupena du. "Izan ezkondua edo ezkongabea, gurasoa edo ez, magia zalea edo eszeptikoa... Etorri ez zara damutuko! ", adierazi du.

Sarrerak salgai daude Elgetako El Rincon de Lola tabernan zein Maialde hotelean 10 euroan. Leihatilan, 12 euroan salduko dituzte.

Kultur Hiru taldearen hasiera

Hiru hilabeteko iraupena izango duen akordioa sinatu du Kultur Hirurekin Elgetako Udalak, hilean ekintza bat antolatu dezaten. Uztailean sinatu zuten akordioa.

Udalak hainbat egokitzapen egin ditu antzokian. Kultura zinegotzi Janire Lazkanok azaldu du izotz makina konpondu dutela eta biltegia, barra, barraren osteko gelatxoa eta antzokiko beste hainbat gela hustu eta garbitu dituztela. Jangela jaso eta garbitu egin dute eta tabureteak, leihoak eta pertsianak konpondu dituzte. Baita ere barruko hainbat ate eta sarrerako atea. "Teloia ixteko eta itxita mantentzeko sistema ipini da eta hitzarmena berritu da Ser Kontenekin. Gauza batzuk auzolanian egin dira, beste batzuk brigadak egin ditu. Oso lan ona egin dute bertan", gaineratu du.


Kadete mutilak Euskadiko txapeldun eskubaloian

Jubenil neskak hirugarren sailkatu ziren Euskadiko Txapelketan.

Kadete mutilen eta jubenil nesken Euskadiko Txapelketak jokatu dituzte asteburuan, eta Zarauzko Eskubaloiak ordezkari bana izan du lehia bakoitzean; mutilak etxean aritu dira, Aritzbatalde kiroldegian, eta bigarrenak, berriz, Ermuan. Mutilek nagusitasun osoz izan dira txapeldun, aurrean zituzten hiru partidak alde nabarmenarekin irabazi ondoren. Izan ere, aise garaitu zituzten Ereintza Aguaplast, Deca Elgoibar eta Urduliz Eskubaloia taldeak.

Neskek, aitzitik, ez zuten zori bera izan, eta hirugarren bukatu zuten txapelketa. Garaile izan den Usurbilen aurka ekin zion ostiralean, eta 20-15eko emaitzarekin galdu zuen Aialak. Bigarren norgehiago gol bateko aldearekin irabazi zuen Zuazoren aurka, eta azken partidan ezin izan zuen Errotaberriren aurka.

Emaitzak eta sailkapenak

Kadete mutilen Euskadiko Txapelketa

Apirilak 8, ostirala

Zarautz KE-Ereintza Aguaplast 36-26

Deca Elgoibar-Urduliz Eskubaloia 32-35

Apirilak 9, larunbata

Ereintza Aguaplast-Deca Elgoibar 32-37

Zarautz KE-Urduliz Eskubaloia 45-21

Apirilak 10, igandea

Urduliz Eskubaloia-Ereintza Aguaplast 34-27

Deca Elgoibar-Zarautz KE 29-39

Sailkapena

1. Zarautz KE

2. Urduliz

3. Deca Elgoibar

4. Ereintza Aguaplast

Jubenil nesken Euskadiko Txapelketa

Apirilak 8, ostirala

Aiala ZKE-Usurbil 20-25

Errotaberri-Zuazo 26-22

Apirilak 9, larunbata

Zuazo-Aiala ZKE 18-19

Errotaberri-Usurbil 28-31

Apirilak 10, igandea

Usurbil-Zuazo 24-25

Aiala ZKE-Errotaberri 28-30

Sailkapena

1. Usurbil

2. Errotaberri

3. Aiala ZKE

4. Zuazo


Autobus bat eraman behar izan du garabi handi batek Durangon

Abiadura-kaxa hondatu zaio, gaur, autobus bateri Durangon, eta garabi handi batek eraman behar izan du.


Carreras Múgica, euskal galeria bakarra Arcon

Arte garaikideko nazioarteko azokan, hainbat euskal artistak erakutsiko dituzte beren lanak, hala nola Angel Badosek, Erlea Manerosek eta Esther Ferrerrek.

Gaur, otsailaren 26an, hasi da Madrilen Arco arte garaikidearen nazioarteko azoka. Aurten ere, hirugarren urtez jarraian, euskal galeria bakarra izango da bertan, Bilboko Carreras Múgica hain zuzen; baina beste galeria batzuetan ere egongo da euskal artisten obrak ikusteko aukerarik.

Carreras Mugicaren erakustokian, artista hauen lanak aurkeztuko ditu galeriak: Ángel Bados, Eduardo Chillida, June Crespo, Ángels de la Cruz, Raúl Domínguez, Pello Irazu, Erlea Maneros Zabala, Asier Mendizabal, Juan Pérez Agirregoikoa eta Richard Serra.

Horrez gain, mundu mailako beste hainbat galeriek euskal artisten obra batzuk erakutsiko dituzte. Horien artean daude, adibidez, Esther Ferrer donostiarra, (1 Mira Madrid eta àngels barcelona galerietan) eta Alain Urrutia margolari bilbotarra (Casado Santapau galeria).

Halaber, Hauser & Wirth galeria suitzarrak Eduardo Chillida eskultoreari buruzko stand monografikoa antolatuko du Madrilgo azokan.

Aurtengo Arcon, 209 galeriak 1.500 artistaren lanak erakutsiko dituzte.


Wheels taldearen kontzertua izango da Salatxo tabernan

Pop-rock doinuak eskainiko dituzte gauean

Gaur, ostirala, apirilaren 13an, Donostiako Wheels taldearen pop-rock kontzertua izango da 23:00etan, Salatxo tabernan.

Mikel Antero, Sergio Villar, Gustavo Gonzalez eta Manu Gestido musikariek osatutako taldeak kantu akustikoak lantzen ditu eta eragin dietenen artean daude Foo Fighters, Incubus, Radiohead, Beatles edo Queen. Taldearen hainbat doinu entzun daitezke hemen.

Bestalde, apirilaren 20an, Salatxon, beste kontzertu bat ere izango da ordu berean. Iker Piris, Fernando Neira eta Hasier Oleagak osatutako taldeak blues estiloa jorratzen du. Bluesaren standarden adaptazioak, berezko abestiak eta 60/70ko hamarkadako funkaren bidezko fusioak eskainiko dituzte. Hona hemen entzungai.


Sineskeriei aurre eginez ospatuko du Jalgunek bere 13. jaialdia

Azaroaren 30ean ospatuko dute jaialdia kultur etxean. Egun horretan bertatik bertara ikusteko aukera ez dutenentzat grabaketaren proiekzioa egingo dute abenduaren 3an.

Jalgunek jaialdia egingo du beste behin. Arratsaldean aurkeztu hil amaieran egingo duten jaia elkarteko kideek, hainbat udal ordezkari bertan zirela: Lourdes Acevedo, Agustin Valdivia, Boris Nogales, Jon Martin eta Joxe Pikabea. Emozioak, barreak eta negarrak partekatzera gonbidatu dituzte lasarteoriatarrak.

Hamahirugarrena da aurtengoa eta zenbaki horren inguruko aurreiritziekin apurtu nahi dute. "Kultura askotan, hamahiru zenbakia zorte txarrarekin lotzen da, baina Jalgunen bezalaxe, ezer ez da dirudiena. Boterez, energiaz eta alderdi positiboz betetako zenbakia da», gogoratu du Pili Bermejok. Aurrez epaitutako zenbakia da eta askok nahiago dute ez erabili edo ez ikusiarena egin. "Existitzen da, ordea, gu bezala. Jalgune existitzen da, ikusi eta senti daiteke eta presente izatea nahi dugu".

Orain urte batzuk ametsa zen jaialdia bera antolatzea, eta jada, hamahiru dira betetakoak. Hitzordua azaroaren 30ean da, Manuel Lekuona kultur etxean, 18:00etan hasita. Bertan, Semblante Rociero abesbatza, Gazte Kluba, Sorgin Jaietako gazteak eta inauterietako konpartsek parte hartuko dute. Kultur etxeko eserlekuen berritzeak hauen kopurua murriztu du, beraz, ohi baino lagun gutxiagok izango du ikuskizuna ikusteko aukera. Bertatik bertara egoteko aukera ez dutenentzat, abenduaren 3an, leku berean, grabaketa proiektatuko dute, Bea Egizabalek eta TXINTXARRIk lagunduta.

"Zuekin ez dok Amairu" leloa oihukatuta amaitu dute aurkezpena.


‘Las mujeres de Sepulveda’ Irundik Granadara

Irungo Udalak Ignacio Zuloagaren Las mujeres de Sepulveda koadroa aldi baterako utzi dio Alhambra eta Generalifeko Patronatuari. Irungo udaletxeko areto nagusian egon da orain arte, eta Granadara (Espainia) eramango dute, Zuloaga eta Manuel de Falla artistei buruz prestatu duten erakusketa baterako.

Zuloaga y Falla, la historia de una amistad erakusketa Granadako Arte Ederretako Museoan, Carlos V jauregian, egongo da ikusgai, irailaren 18ra arte.

Erakusketa amaitzen denean, berriro bueltatuko da udaletxeko areto nagusira.

Ignacio Zuloagaren Las mujeres de Sepulveda koadroa.


Segurako Laiotzeko Lehen Hezkuntzako ikasleek saioa egin dute Zeraingo, Zegamako eta Gasteizeko ikasleen aurrean

Segurako Laiotz herri eskolakoak kultur astea egiten ari dira astelehenean hasita, eta igandera bitartean hainbat ekitaldiz gozatzeko aukera izango dute. Gaur goizean, Haur Hezkuntzakoek entsegu orokorra egin dute, ostegunean taula gainera igoko baitira. Lehen Hezkuntzako ikasleek berriz emanaldia egin dute Zeraingo, Zegamako eta Gasteizeko ikasleentzat, goiko eskolan.

Arratsaldean Haur Hezkuntzako ikasleek jolasetan parte hartzeko aukera izango dute. 14:30ean 3. 4. eta 5. mailako haurrek elkarbizitza saioa egingo dute, eta 15:00etan Leire Bilbaok ipuinak kontatuko dizkie 1. zikloko ikasleei.


2050ean hirietan diesel eta gasolina autorik ez izatea proposatu du Bruselak

Garraioa «lehiakorragoa eta ez horren kutsagarria» izateko plan bat jarri du martxan Europako Batzordeak. Hala, 2050ean hirietan gasolina eta diesel autorik ez ibiltzea proposatu dute. «Garraioak petrolioarekin duen mendekotasuna amaitu dezakegu, eraginkortasunari uko egin gabe», nabarmendu du Siim Kallas garraio komisarioak. Itsaso bidezko garraioaren CO2 emisioak %40 murriztea nahi dute, eta hegazkinen erabiltzen duten garraioaren %40 CO2an baxua izatea; baita egun errepidez egiten diren joan-etorrien erdia trenez edo bestelako garraioen bidez egitea ere. «Jarri ditugun helburuak errealistak dira». Plana gauzatzeko 1,5 bilioi euroko inbertsioa egin beharko dela aurreikusi dute.


Narendra Modi lehen ministroak irabazi ditu hauteskundeak Indian

Gobernuan den BJP alderdiaren garaipena onartu du Rahul Gandhi oposizioko lider nagusiak. Zundaketen arabera, gehiengo osoa lortuko du Modiren alderdiak.

Narendra Modi Indiako lehen ministroak hauteskundeak irabazi ditu, eta gobernua berritzeko babes zabala izango du, behin-behineko emaitzen arabera. Hauteslekuetan egindako zundaketek 280 ordezkari baino gehiago ematen dizkiote Modiren BJP alderdiari, 542 parlamentari dituen Lok Sabha [Herriaren Etxea] parlamentuko behe ganberan. Zundaketen datuak betetzen ari dira behin-behineko kontaketaren arabera. BJPk 169 eserleku ziurtatu ditu oraingoz, eta beste 134 eserlekuren bozketan buruan ageri da.

Modik garaipena ospatu du, eta egintzat jo du gobernatzeko gehiengo osoa lortuko duela. "Guztion India baten aldeko sentimentuek etorkizun argitsu bat bermatuko dute", adierazi du. Lehen ministroaren esanetan, "demokraziak" irabazi du. "Hau ez da Modiren garaipen bat, zintzotasuna eskatzen duten indiarrena baizik, komun baterako sarbiderik ez zuten eta beren burua errespetatzen duten emakumeen garaipena da".

Behin-behineko datu horiek, tarte handia islatzen dute oposizioko alderdi nagusiarekiko. Nehru-Gandhi dinastiaren Kongresuari 50 eserleku inguru aurreikusten dizkiote. 31 ordezkari lortu ditu oraingoz, eta beste 21 eserleku lortzeko bozketa ari da irabazten. Rahul Gandhi Kongresuko buruak Modiren garaipena aitortu du. "Kanpainan esan nuen herritarrak direla egiazko agintariak. BJPren alde erabaki dute. Modi eta BJP zoriontzen ditut", adierazi du.

Gandhiren alderdiak 2014an izan zuen porrota berretsi du joan den asteburuko bozketan, eta bere gotorleku nagusi izan den Uttar Pradesheko Amethi hautes barrutian.

Parte hartzea %60tik gorakoa izan da batez beste. Orotara, 600 milioi herritar inguruk eman dute botoa.


Zapatuan, gaztetxoentzako igeriketa jaia Astolan

Abadiñoko Astola igeriketa taldeak denboraldi amaierako igeriketa jaia egingo du zapatuan, 17:30ean, Astolako igerilekuan.

Igeriketa ikastaroak egiten ibili diren 5 eta 10 urteko gaztetxoei parte hartzeko gonbita luzatu diete. Gaztetxoei igeriketa kirol erakargarria dela erakustea eta taldera erakartzea da ekimenaren helburua. Jaia amaitzeko, jolasen ostean, sari banaketa egingo dute.


Etxebizitzari buruzko azterketaren datuak aurkeztuko ditu Berako Udalak

Maiatzaren 25ean, asteazken arratsaldeko 7etan Beralandetan

Berako udalak etxebizitzaren gaineko azterketa egin du azkeneko hilabeteetan. Alde batetik etxe hutsak, bertzetik aurri edo ruina egoeran daudenak eta etxebizitza beharraren gainean inkesta bat ere egin da. Azterketa hauen orain arteko emaitzen aurkezpen publikoa asteazkenean, maiatzaren 25ean, 19:00etan Beralandetan eginen dute.


Enpresek ezer finantzatzeko dirurik ez zutela adierazi dute sei auzipetuk

AUZITEGI NAZIONALA. Epaiketak aurrera egiteko baldintzarik ez dagoela berretsi dute abokatuek: «Itsu-itsuan ari gara» DEKLARAZIOAK. ETArekin zerikusirik ez dutela esan, eta beren enpresek irabazi urriak zituztela azaldu dute auzipetuek EUSKARA. ÑHaika-Segi auziko’ itzultzaile talde bera jarri dute, eta Berriozabalen deklarazioan akats larriak egin ditu


Sagainekin mendira eta eskiatzera

Otsailaren 20an, egun osoko mendi irteera antolatu du Sagain mendi taldeak Arabako Lokiz mendizerrara. Lau ordu eta erdiko ibilaldi erraza izango dela jakinarazi dute antolatzaileek. Autobusez egingo dute bidaia, goizeko 08:00etan udaletxearen aurretik abiatuta. Otsailaren 17a baino lehen eman behar da izena kiroldegian (12 urtetik beherakoek 5 euro eta gorakoek 10 euro).

Eta hurrengo irteera astebete geroago, otsailaren 27an burutuko dute, eskiatzera hain zuzen:

Otsailaren 27an, familia guztiari eta bereziki 12-18 urte bitarteko gazteei zuzendutako eski alpino irteera antolatu dute Frantziako Luz Ardiden-era. Goizeko 05:30etan abiatuko da autobusa Asteasuko udaletxe paretik, Amasa-Villabonan 05:45etan egingo du geldialdia kiroldegiaren aurrean. Itzulera iluntzeko 20:00etan izango da eta bidaia eta forfaitaren kostua 50 eurokoa da. Otsailaren 23a baino lehen eman behar da izena Asteasuko kiroldegian (20 euro aurreratu behar dira). 18 urtetik beherakoek, gurasoen baimena (orri batean), udaletxeko errolda ziurtagiria eta N.A.N., pasaporte edota familia liburuaren kopia bat aurkeztu beharko dituzte.


Herritarren artean udal arrekontuen proposamena osatzeko batzar irekia deitu du Mutrikuko EH Bilduk

Mutrikuko EH Bilduk, udal aurrekontua nola osatu proposatzeko, bilera zabala deitu du mutrikuarrentzat. Batzarra bihar [otsailak 14] egingo dute, 19:00etan Luardon.

Mutrikuko EH Bilduko zinegotziek adierazi dutenez bertaratzen direnen iritziak batu eta horrela udal aurrekontuetarako beraien proposamenak aurkeztea da xedea. Gaineratu dute “udal dirua denen kontua” dela eta horregatik garrantzitsua dela mutrikuarrak bilera horretara joatea.

Mutrikuko EH Bilduko zinegotziak iazko aurrekontu proposameran inguruan hitz egiten.


“Jende asko ezagutzeko aukera emon eustan Berbarok ”

Izaskun Ellakuriaga Bustinza kazetari durangarra.

Zein oroitzapen dakarkizu Berbarok?

Oroitzapen onak ekarten deustaz. Orain hogetaka urteetako kontuak. Batez be, ERAZ aldizkaritik euki dot nik hartuemona Berbarogaz. Lantaldeak be gertu gengozan eta gauza asko konpartidu izan doguz: bazkariak, batzar orduak, eta, batez be, barre asko (hasarreren bat be seguru). Horreek Santa Ana plazako tabernan konpontzen genduzan, tarteka kafetxoa hartzeko astia hartuta. Jende asko ezagutzeko aukera be emon eustan Berbarok.


Protestara deitu dute hilaren 26rako Altsasun

Auzipetutako gazteak Espainiako Auzitegi Nazionalean izan dira; espetxeratutakoak kartzelara eraman dituzte berriro, eta horiek ezagutzeko saioa egin dute guardia zibilek. Beren kabuz aurkeztutako biek gaur deklaratu dute, eta lehena, Aritz Urdangarin, aske geratu da. Bigarrena, Adur Ramirez, espetxera igorri du epaileak.

Altsasun eraso egin zieten bi guardia zibilak ustezko erasotzaileak identifikatzeko saioa egin dute Madrilen, Espainiako Auzitegi Nazionalean. Naiz.eus atariaren arabera, 15:00 inguruan amaitu dute saioa. Hara eraman dituzte sei espetxeratuak, baldintzapean aske utzitako biak eta beren kabuz deklaratzera joandako beste biak. Haiek guztiak eta beste batzuk aurrean zituztela, beraiek jo zituztenak han zeuden edo ez esan behar zuten guardia zibilek.

Ondoren hartu die deklarazioa Carmen Lamela epaileak beren kabuz deklaratzera joan diren bi gazteei. Aritz Urdangarin izan da aurrenekoa, eta hura aske utzi du. Gero, Adur Ramirezek deklaratu du, eta hura espetxeratzeko agindu du epaileak.

Altsasuko Udalak erakunde adierazpen bat onartu du ezohiko bilkura eginda. Hamahiru zinegotzitik hamabik babestu dute: Geroa Baikoek, EH Bildukoek, PSNkoek euren izenean eta ez alderdiarenean, eta Goazen Altsasuk. Kontra UPNko zinegotziak bozkatu du.

Udalak bere egin du atxilotutako senideen sentipena: "Defentsarik gabe, babesgabe, eta seme-alaben etorkizunagatik oso kezkatuta sentitzen dira, gertakariak gehiegi puztu direlako eta Auzitegi Nazionalak gertakariak terrorismo ekintzatzat jotzean neurri gabeko zigorrak bete ditzaketelako". Hori dela-eta, Nafarroako erakunde guztiei "babesa" eskatu die gertakariak Iruñeko 3. Instrukzio Epaitegian epaitu daitezen. Hilaren 26rako manifestaziora deitu dute: 12:00etan abiatuko da, Iorti kulturgune pareko plazatik. Hain justu, Altsasuko auzia salatzeko eta atxilotuei elkartasuna azaltzeko, auzitegiaren atarian izan dira Marian Beitialarrangoia eta Oskar Matute EH Bilduko diputatuak. Guardia Zibilak Euskal Herrian duen egitekoari buruzko eztabaida mahai gainean jarri nahi dutenak kriminalitzatzeko asmoa dago atxiloketen atzean, Beitialarrangoitiaren ustez. Gertatzen ari dena larria dela gaineratu du. Gainera, EHUren Gasteizko campusean manifestazioa egin dute auzia salatzeko.


Karadzicen kontrako epaiketa, epaiaren zain

Baliteke epaileek hilabeteak behar izatea erabaki bat hartzeko. Bizi guztiko espetxe zigorra eskatu du fiskalak gerra krimenengatik, gizateriaren kontrakoengatik eta genozidio delituengatik.

Radovan Karadzic Bosniako serbiarren buruzagi izandakoak 69 urte ditu orain, eta 11 delitu leporatuta auzipetu dute Hagan, Jugoslavia Ohirako Nazioarteko Zigor Auzitegian. Horien artean leporatu dizkiote gerra krimenak, gizateriaren kontrako krimenak eta Bosniako musulmanen kontrako genozidioa. 1992 eta 1996. urteen artean izan zen Bosniako Serbiar Errepublikako presidente, eta Srebrenica eta Sarajevoko sarraskiak leporatu dizkiote, non 20.000 musulman inguru hil zituzten.

Alan Tieger fiskalak azken hitza hartzean esan du Bosniako Serbiar Errepublikan "gerra estatu" bat ezarri zuela Karadzicek, eta helburu bakarra musulman eta kroaziarrengandik bereiztea izan zela. Karadzicek, ordea, epaiketan hori ukatu du, eta bere asmoa Bosniako serbiarren bizi-baldintzak "normalizatzea" zela adierazi du. Argudiatu du leporatzen diotena "deportazioak" direla eta ez "genozidioa". Fiskaltzak aitzakiatzat jo ditu argudio horiek, eta Bosniako gerran "milaka eta milaka genozidio ekintza" izan zirela nabarmendu du.

"Fiskaltzak dioena gezurra da", esan du Karadzicek epaiketan. Bere burua defenditzeko ardura hartu zuen, eta esan du musulman, serbiar eta kroaziarren arteko bizikidetza zuela helburu bakarra. Fiskaltzak, ordea, hori frogatzeko aurkeztutako frogak "garrantzirik gabekoak" direla esan du. Irailean bizi guztiko espetxe zigorra eskatu zuen Fiskaltzak, "epai egoki bakarra hori izan daitekeelako".

Nazio Batuen Erakundearen arabera, Bosniako Gerran 100.000 pertsona hil ziren, eta beste bi milioi deportatuak izan ziren. Epaiketan Karadzicek esan du atxilotu zuten arte ez zuela izan Srebrenican gertatu zenaren berri, eta agintean zela gehiegikeria bakar baten berri ez zuela izan. Srebrenicako sarraskia Ratko Mladicen ardura izan zela argudiatu du —Hagan ari dira hori ere epaitzen—, eta ez berea.

2008ko uztailaren 21ean atxilotu zuten Karadzic, Belgraden, eta Hagara eraman zuten. Serbiak aitortu du berak babestu izan duela urteetan Karadzic. 2009ko urriaren 26an hasi zen Karadzicen aurkako epaia, eta O-Gon Kwon epaimahaiko presidenteak esan du neurri horretako prezesurik ez dela aurretik inoiz egon.


Matxin III-Lizaso eta Altuna II-San Miguel gaur estelarrean

Erremonte jaialdia izango da gaur Galarretan. Partidu estelarrean, jaialdiko bigarrenean, Matxin III eta Lizasok jokatuko dute Altuna II eta San Miguelen kontra. Gainerako partiduak izango dira: Zalakain-Azpurua II/Matxin IV-Gaztelu; eta Bereziartua-Aizpuru/Agirresarobe-Urko. Arratsaldeko 16:30etan hasita. Bestalde, larunbatean Thermotechnic txapelketako finala jokatuko da Galarretan, Hernaniko Jokin Etxabe izango da tartean Altuna II bikote duela. Aurrez aurre Urrutia eta Lizaso izango dituzte.


Armaniri irabazi eta italiarrei presioa egin, beste biderik ez du Baskoniak

Galtzen badu, agur esango dio Top 16ari; Nemanja Bjelicak minutu batzuk joka ditzake (20:30, ETB1)

Egon hadi lo, eta jango duk mehe. Caja Laboral Baskoniak gaur bertan esan diezaioke agur Top 16ari, Euroligari. Bigarren urtez jarraian, liga erregularrean, olatuaren aparrean igeri egiten ohitu zen taldearentzat. Gauzak gaizki egiten dituenak jasotzen duen ordaina da. Ez da oso urrun egin behar Caja Laboralek Europan daraman bide traketsa gogoratzeko. Ez du partidarik irabazi etxean, oraindik, eta ligaxka osoan bakarra, Milanen (Italia). 1-6 balantzea dauka, eta gaur irabaztekotan, geratzen zaizkion biak ere irabazi beharko ditu (Efes, Istanbulen, eta Cedevita, Gasteizen). Hori gutxi ez, eta Cedevita Zagreb eta Armanik berak euren partidak galtzea behar du. Zaila ezta? Oso.

Itxaropena, egon, badago, eta ez da gutxi. Unicajaren aurkako garaipen onak jokalariak astindu ezinik zeukaten zama askatu dutela erakusten du. Egia da Zan Tabakek apenas izan duela denbora talde jokoari bere ukitua emateko, baina aurren-aurrena jokalarien garaipen gosea berreskuratzea zen, eta lortu da. Orain, pixkanaka, jokoa hobetzea da erronka. Entrenatzaileak aitortu du aste batzuk beharko dituela, baina jakina, garaipenak lortuta, bere jarduna errazagoa izango dela.

Baskoniak beste itxura bat erakutsi zuen Unicajaren aurka: serio, borrokalari, izaera berezi horrekin, baina zer hobetu franko duela: «Fisikoki gaizki gaude, eta buruz ere ondo ez». Tabaken esanak. Armani Baskonia baino askoz egoera hobean da. Hiru garaipen lortuta, eskura du Top 16a, baina Gasteizen galtzen badu, komeriak pasa ditzake. Izan ere, Zalgiris hartuko du hurrengo jardunaldian, eta Olympiakosen aurka bukatu, Atenasen. Alegia, galtzeko moduko neurketak biak.

Urak nahasi samar dabiltza Po ibaiko hiri handian. Sergio Scariolo bera ere kolokan egon zen, Olympiakosek Armani zigortu ostean, baina pasa den astean Cedevitaren aurka lortutako garaipenak egoera apurtxo bat lasaitu du. Ioannis Burussis da Armaniko arima. Greziarrak mina egiten badu, lan zaila arabarrentzat.


Geraint Thomas errege Alpeetan; azken etapa, Pinotentzat

Frantziarra azkarrena izan da hamabi txirrindulariren arteko esprintean. Mikel Landak bosgarren amaitu du sailkapen nagusian.

Geraint Thomas britainiarrak (Sky) irabazi du Alpeetako Tourra, bosgarren eta azken etapa jokatuta. Etapa garaipena Thibaud Pinotek (Francaise) lortu du, Smarano eta Trento arteko 199,6 kilometroak egin ostean.

Pinot azkarrena izan da azken esprinta jokatu duten dozena bat txirrindularien artean, faborito nagusiak barne. 26 urteko frantziarrak Andaluziako Itzuliko etapa bat ere irabazi du aurten.

Bost ordu, 13 minutu eta segundo bateko denborarekin, Pinot Bret Bookwalker estatubatuarra (BMC) eta Geraint Thomas liderra baino azkarregoa izan da. Mikel Landa iazko txapelduna eta Thomasen taldekideak bosgarren amaitu du sailkapen nagusian.

Podiumean, Thibaut Pinot bera eta Domenico Pozzovivo izan dira Thomasekin batera.


Luzarraga: "Ez dut fiskalak egotzitako ezer egin"

Elkarrizketa eman dio Luzarragak 'irratia.com' atariari. Ukatu egin du etxean armak eta lehergailuak zituenik, eta esan du maputxeei laguntzeagatik dagoela atxilotuta.

Asel Luzarraga idazleak ukatu egin du etxean armak eta lehergailuak gordetzen zituenik, eta berretsi du ez duela deliturik egin. "Ez dut fiskalak egotzitako ezer egin. Nire logelako armairuan armak eta lehergailuak aurkitu zituela esan zuen Poliziak, eta nik ez dut horrelakorik inoiz eduki", adierazi du. Luzarragak elkarrizketa eman dio irratia.com atariari. Adierazi du maputxeen alde egindako lanagatik atxilotu duela Txileko Poliziak. "Maputxeen eskubideen gainean interneten idatzitako iritzi artikuku bi eta honen ideologia anarkista dira". Jakinarazi du fiskalak frogatzat aurkeztu dituela bi iritzi artikuluak eta jaialdi anarkista batean parte hartu izana.

Otsailaren 10az geroztik etxean ari da betetzen atxiloaldia, eta hala egongo da epaiketara arte. Luzarragak esan du kartzelan baino hobeto dagoela etxean. "Behintzat komunikatuta nago eta apurka-apurka, nire lanetara itzultzen ari naiz"

Iazko abenduaren 31n atxilotu zuten Luzarraga, Padre de las Casas herriko bere etxean, La Araucania eskualdeko Justizia Auzitegiaren aurka egun horretan izandako atentatu saio batekin eta beste hiru erasorekin lotura izatea leporatuta. Poliziaren arabera, lehergailuak egiteko materiala topatu zuten etxea miatzean. Hasieran Txileko Terrorismoaren aurkako Legea aplikatu zioten, baina egozten zizkioten atentatuak gertatu ziren egun batzuetan herrialdetik kanpo zegoela eta, akusazioa aldatu zuten, eta lehergailuak edukitzea leporatu zioten. Urtarrilean, epaileak hiru hilabete eman zizkion fiskalari ikerketa amaitzeko, eta bitartean Luzarraga espetxean mantentzeko agindua berretsi zuen.


Zinema hilean domeka baten Aramaioko Gazte Asanbladaren eskutik

"Beste zerbait antolatu, eskaintza osatu eta domekak eramangarriagoak egiteko". Horretarako antolatu du Aramaioko Gazte Asanbladak hilean domeka baten pelikula bat eskaintzeko ekimena, Aitor Zabala asanbladako kidearen arabera. Domeka honetan hasiko dira Tim Burton zuzendari ospetsuaren 'Big Fish' filmarekin (19:00). Asmoa da, esandako moduan, hilean behin film bat eskaintzea, Kultur etxean.15 urtetik gorakoendako pelikulak ekarriko dituztela aurreratu dute.


Zientziaren bizipenak

DBH eta Batxilergoko ikasleen 90 talde urte osoan garatzen aritu diren zientzia proiektuak erakutsiko dituzte gaur Bilbon, Zientzia Azokan


Egitarau oparoa antolatu dute Imotzen gabonetako oporretarako

Eguberrietako oporrak direla eta, egitarau zabala antolatu dute Imotzen. Abenduaren 24ean Olentzero eta Mari Domingiri eginen dioten ongi etorriarekin hasiko dituzte ekimenak, eta urtarrilaren 4a arte luzatuko dira. Hona hemen egitaraua:

-Abenduaren 24ean Olentzero eta Mari Domingiri ongi etorria eginen diote Erason, 18:30ean

-Abenduaren 26 eta 27an 6 urtetik aurrerako umeendako zirko tailerra eginen dute Latasako frontoian, 11:00etatik 13:00etara

-Abenduaren 27an Kimikarin tailerra izanen da 6-16 urte bitarteko gazteentzat. Muskizko Itsasonean izanen da 17:30ean.

-Urtarrilaren 1ean San Bartolomera igoera eginen dute Muskiztik, 10:00etan abiatuta.

-Urtarrilaren 2 eta 3an 3-6 urte bitarteko haurrendako ludoteka egonen da Etxalekuko Txikienean, 11:00etatik 13:00etara

-Urtarrilaren 3an Joana Ziganda eta Iker Uriberen XAXARDI liburuaren aurkezpena eginen da Biltegia tabernan, 18:00etan

-Urtarrilaren 4ean, txikientzako euskarazko pelikula proiektatuko dute Zaparen etxolan, Erason, arratsaldeko 17:30ean.

Imozko Berdintasun, Euskara, Kultura eta Kirol Batzordeek antolatu dituzte ekimenak.


Euriteen inguruko bideo gehiago topatu ditugu Interneten

Euriteen biharamunean, normaltasuna nagusitzen ari da gutxinaka. Hala ere, kalteak handiak izan dira eta hainbat baserrietan eta baratzeetan orain hasiko dira lanik zailenak. Euriteen inguruan, bideo gehiago topatu ditugu Interneten eta albiste moduko honetan jaso ditugu. Zuk ere argazkiak edo bideoak ikusgai jarri nahi badituzu, bidali noaua.com helbidera. Argazkiak, jpeg formatoan eta bideoen kasuan, sarean ipinita dauden helbideak edo estekak.

Honako hau Irisasi00k eginiko bideoa duzue.

Miguel1Blazquezek youtuben ipinitako bideoa Zubietako Aliri zubian eginikoa da.

JonMant-ek eginiko artelana, igandeko irudietan oinarriturik.


Metropoli Forala 2016-09-30

Udal solasaldian, Iruñerriko hiru punta ezberdinetatik etorritako zinegotziak gurean: Berriobeitiko Koldo Abrego, Barañaingo Ainhoa Oyaga eta Noain-Elortzibarko Aitor Perez. Musika garaikidea izan dugu Urtzi Iraizoz txistulariaren eskutik. Asteburuko zine estreinaldiak eta Osasunaren biharko partidaren aurreko kronika ere gaurko saioan.


Mutiloa: 'Merezi izan du ahalegin hau egiteak'

Eusko Jaurlaritzako Kirol Zuzendariaren iritziz, Euskadiko errepideetan egingo diren etapak "euskal zaleentzako opari paregabea" direla uste du.

Patxi&' || 'nbsp;Mutiloa Eusko&' || 'nbsp;Jaurlaritzako Kirol&' || 'nbsp;Zuzendariak Espainiako&' || 'nbsp;Vuelta Euskadira heltzeak 33 urte geroago&' || 'nbsp;"merezi" duela uste du, "zaleen, kirolaren eta normaltasunaren" mesedetan eta lasterketa&' || 'nbsp;euskal errepideetara "erabaki gabe"&' || 'nbsp;gel daitekeela azpimarratu du.

"Gure helburu eta nahia zen, baita Vueltaren antolatzaileena ere,&' || 'nbsp;Vuelta&' || 'nbsp;Euskadira bueltatzea.&' || 'nbsp;Poz handia da, jaia izango da eta euskal lasterkariak irabazteko aukerekin hel daitezke", esan du&' || 'nbsp;Mutiloak. Eusko Jaurlaritzako Kirol Zuzendariaren iritziz, Euskadiko errepideetan egingo diren etapak "euskal zaleentzako opari paregabea" direla uste du.


Munduko buruz buruko pala txapelketaren hirugarren postua bilatuko du Xabi Ibargarai erratzuarrak

Apirilaren 14ean jokatuko da Lujan eta Fustoren arteko finala ere Bilboko Bizkaia pilotalekuan

Munduko buruz buruko pala txapelketaren finaleko atarian gelditu da Xabi Ibargarai erratzuarra. Finalerdietako ligaxka Urkijori irabaziz hasi zuen, baina Fusto eta Lujanen kontra galduta hirugarren izan da. Orain, hirugarren posturako lehia jokatuko du Urkijoren kontra apirilaren 14an, larunbat arratsaldeko 17:30etik aitzinera. Ondotik, final handia jokatuko dute Lujan eta Fustok.

Munduko buruz buruko pala txapelketaren finaleko atarian gelditu da Xabi Ibargarai erratzuarra. Finalerdietako ligaxka Urkijori irabaziz hasi zuen, baina Fusto eta Lujanen kontra galduta hirugarren izan da. Orain, hirugarren posturako lehia jokatuko du Urkijoren kontra apirilaren 14an, larunbat arratsaldeko 17:30etik aitzinera. Ondotik, final handia jokatuko dute Lujan eta Fustok.

Jaialdia osatzeko, binakako partida jokatuko dute Gaubeka eta Ayerbek, Altadill eta Imanolen kontra.


Zinemako lehen emakumezko banpiroa jarri dute Antzoki Zaharrean

Urtero apaindu ohi dute Antzoki Zaharra Fantasiazko eta Beldurrezko Astean, aurten, Theda Bara zinemako lehen emakumezko banpiroa jarri dute eraikinaren atarian.

Garrantzi nabarmena izango dute banpiroek aurtengo Beldurrezko Astean, eta, horregatik, omendu nahi izan dute Theda Bara. Antolatzaileek azaldu dute beste hainbat jardueratan ere omenduko dutela zinemaren historiako lehen emakumezko banpiroa.


Klima aldaketa eta ikasturte hasiera

Ikasturteko lehen solasaldian Manu Olanok, Marimi Ugaldek eta Joxe Agustin Arrietak hartu dute parte. Klima larrialdiari erantzuteko mundu mailan egin diren mobilizazioak eta oro har, kontsumo gizartea izan ditugu hizketagai. Ikasturte hasiera izaki, nola bizi duten ere izan dugu hizpide.


Apirilaren 14an Sunbillan eginen da hiru hedabideen aldeko mus txapelketako finala

Ulibeltzak Elkartean jokatuko da azken lehia

Xaloa Telebista, Xorroxin Irratia eta TTIPI-TTAPAren aldeko mus txapelketak aitzinera segitzen du. Dagoeneko herri aunitzetan erabaki dira finalistak zein izanen diren eta aldizkari hau etxeetara ailegatu orduko izen gehiago ere jakinen dira, joan den asteburuan herri aunitzetan jokatzekoak baitziren txapelketak.

Oraingoz, jakin ahal izan diren finalistak hauek dira: Maitane eta Imanol Etxeberria (Arizkun –8 bikote–), Jose Mª Azkarraga eta Migel Mari Ariztia (Azpilkueta –8 bikote–), Lorenzo eta Jose Luis Oskoz (Almandoz –16 bikote–), Juan Jose Alunda eta Luis Migel Mortalena (Arraioz –8 bikote–), Jose Migel Cordoba eta Joseba Irigoien (Erratzu –11 bikote–), Jose Altxu eta Joxemi Arizmendi (Oronoz –7 bikote–), Elena Danboriena eta Anika Maritorena (Berroeta –2 bikote–), Jose Mª Etxepeteleku eta Begoña San Julian (Lesaka –4 bikote–), Asier Saragueta eta Patxiku Artieda (Bera –6 bikote–), Jabier Galarregi eta Iñaki Danboriena (Etxalar –8 bikote–). Jokatu gabeko herriz herriko txapelketen artean, erran, Anizko Mendiarte Elkartean ortziral honetan, apirilak 6, eginen dutela.

Herri bakoitzeko irabazleen artean finala eginen da apirilaren 14an Sunbillako Ulibeltzak Elkartean, 16:00etan.


Kultur Etxeko eta San Martingo igogailuak zerbitzutik kanpo, mantentze lanengatik

Astelehenean, irailaren 19an, Kultur Etxeko igogailua zerbitzuz kanpo egongo da, 08:00etatik 18:00etara, mantentze lanak direla eta. Asteartean, berriz, irailaren 20an, arrazoi berdinarengatik Elkargunetik San Martin auzora doan igogailua ezingo da erabili, 08:00etatik 18:00etara.


Kontzeptua

Koldo Losada aktorearen hilketagatik haren senar Jon Ezkurdia atxilotu dutela zabaltzearekin bat hasi naiz irakurtzen egunkari digitaletako iruzkinetan genero indarkeriaren kontzeptua gaitzesten duten mezuak. Balirudike sai aldra gosetia sarratsaren zain zela. Mezuak, askotan entzundakoak: hilketa horrek frogatzen duela bikoteko indarkeriak ez duela zerikusirik matxismoarekin, baizik eta jazotzen dela jendeok sexu-afektu harremanak pasioz bizitzeko dugun berezko joeragatik. Tarteka badela emakume gizon hiltzaileren bat ere. Ondorioz, genero indarkeria kategoria feminazien asmakizuna dela gizonak kriminalizatzeko.

Luze gabe aditu ditut genero indarkeria kontzeptuaren balioa zalantzan jartzen duten gogoetak hedabide serioetako solasaldietan ere, ohartarazten sinplifikazeko arriskuaz, konplexutasunaz jabetzera deitzen. Ados nago, konplexua da kontua: hain justu, egungo sexu-genero sistema heteropatriarkaleko botere egiturek dena zeharkatzen dutelako, banako bakoitzaren izate eta emozio/sentipenen eraikuntzan eta kudeaketan eragiteraino —maitasun edo agresibitatearenean, kasurako—. Horregatik zait hain baliagarri genero indarkeriaren kategoria (hobetzekoak hobetzeko): jendarte egituren parametro konplexuetan jartzen duelako auzia, eta ez jende-on/jende-txar banaketa indibidualizatzaile ez ezik sinpleetan.


151 ibilgailu klasiko, bailaran barrena

Ibilgailu klasikoen topaketa egin dute Arruena parkean Goiena Classic Club taldeak antolatuta. 151 ibilgailu etorri dira: autoak eta motorrak kontuan hartuta. Denetariko "harribitxiak" ikusteko aukera egon da.

Topaketako antolatzaile Aitor Lopez pozik zegoen: bailarako, Gipuzkoako eta inguruko beste zenbait probintzietako 151 ibilgailu etorri dira Arruenan egin duten topaketara. Goiena Classic Club elkarteak antolatu du, aurten IV. aldiz.

Motorrak eta autoak egon dira ikusgai, "aurten ez da kamiorik etorri", nabarmendu du Lopezek. Seat 600, Volkswagen escarabajoak, Scord -ak, Land Roverrak... egon dira ikusgai. "Zaindutako ibilgailuak dira, mimo handiz gordetakoak, ondo garbitutakoak...", dio Lopezek.

30 urteko ibilgailuak

Ibilgailu klasiko izendapena izateko ibilgailuak 30 urte izan behar ditu; eta, esan behar da, ibilgailu horiek errepidean ibili ahal izateko moduan daudela; hau da, beharrezko aseguruarekin eta IAT txartelarekin.


Pastor: "PSEk beti esan izan du 'Egunkaria auzia'-k oinarririk ez zuela"

PSE-EEko bozeramailearen ustez, "nabarmena da gehiegikeriak egon zirela".

"Guk beti esan izan dugu Egunkaria auzia-k oinarririk ez zuela", adierazi du Jose Antonio Pastor PSE-EEko bozeramaile eta Bizkaiko idazkari nagusiak Onda Vasca irrati katean. "Eta Fiskaltzak garbi utzi du artxiboa eskatzen duela".

Pastorren iritziz, "nabarmena da gehiegikeriak egon zirela, eta alderdi sozialistak ere kritikatu zituen". Garai haietan -2003ko otsailean itxi zuten Egunkaria- "agian, ekintza [judizial] batzuk gehiegi dimentsionatu ziren, eta baliteke aro horren azken ostikoetan egotea"

Abenduaren 19an ere Miguel Angel Carballo fiskalaren jarrera zein den azpimarratu zuen PSEko bozeramaileak, fiskalak auzipetuen aurka kargurik eskatu ez eta auziaren artxiboa eskatu izana "poztekoa" delako. "Horrek erakusten du Zuzenbide Estatuak ezin duela gehiegikeriarik eta akatsik egin, eta okerrak zuzentzeko tresnak dituela".

Atzo PSEk Gipuzkoako Batzar Nagusietan auziaren artxiboari buruzko bozketan aldeko botoa eman zuen.


“Aurreko hiru partiduetan golik sartu barik nengoen eta golak konfiantza ematen du”

Goleatzaile sena erakutsiz, Andoni Jaureguik (Durango, 1994) gol bi sartu zituen joan zen asteburuan, Iurretako futbol taldeak Loiu 4-0 menderatu zuen partiduan. Aurten ere Hirugarren Mailara igotzeko borrokan aritzea dute helburu.

Markagailuari begiratuta, partidu erraza izan zela dirudi.

Ez pentsa. Loiu defentsa askogaz etorri zen eta gol denak azkenengo 20 minutuetan heldu ziren. Bata bestearen atzetik.

Zeurea izan zen markagailua estreinatu zuen gola?

Ez, nireak azken biak izan ziren. Lehenengoan, erdibidean zegoen baloia, eta atezainaren gainetik bota nuen. Bigarrena area txikian baloia bultzatuta lortu nuen. Minutu batean sartu nituen biak.

Sarritan golerako sena da gakoa.

Dudarik barik, eta niri horixe kostatu izan zait gehien. Hegaletara mugitzen naiz sarritan, baloia duenari alternatibak eskaintzeko eta espazioak zabaltzeko. Txikitan erdipunta nintzen. Nagusitan hasi naiz aurrelari jokatzen, eta arean tokia bilatzea kostatu izan zait batzuetan. Baina gol biak une egokian area barruan adi egotearen ondorio izan ziren.

Golak konfiantza ematen du?

Aurreko hiru partiduetan golik sartu barik nengoen eta golak lasaitasuna ematen du. Lehenengoa heltzen denean, konfiantza gehiago izaten duzu.

Aurrelari bat goletik bizi da.

Bai. Azkenean jendeak galdetzen dizuna horixe da: zenbat gol daramatzazu?

Hirugarren denboraldia daramazu Iurretakon. Gustura zabiltza?

Gustura ibiliko nintzen eta entrenatzailearen konfiantza izango nuen talde bat gura nuen eta horixe aurkitu dut Iurretakon. Hemen nabilenetik ia partidu guztiak jokatu ditut.

Iurretako Hirugarren Mailara igotzetik gertu geratu zen iaz. Aurten igoera duzue helburu?

Borroka horretan egon gura dugu. Ondo hasi gara eta horrek indarra ematen du. Ohorezko Maila kategoria zaila da, badakigu, baina taldea konfiantzagaz dago.


Gazte langabeentzako tailerrak

Langabezia egoeran dauden 16 eta 30 urte bitarteko gazteei zuzendutako prestakuntza tailerrak antolatu dituzte Debabarreneko Udalek, "Txertatu merkatuan" proiektuaren bitartez.

Debabarreneko Udalek, Debegesa eskualdeko garapen agentziaren bitartez, Txertatu Merkatuan egitasmoaren bigarren edizioa abiatu dute. Egitasmo hau Gazte Enplegurako 2014-2020 Programa Operatiboaren baitan kokatzen da, Europako Gizarte Funtsak %91,89an finantzaturik dago eta Garapenek koordinatzen du, Eusko Jaurlaritzaren lankidetzarekin.

Txertatu Merkatuan egitasmoaren helburua da ikasketak utzi dituzten eta langabezian dauden 16 urtetik gorako eta 30 urtetik beherako gazteei gizarte- eta lan-aktibazioko jardueretan parte hartzeko aukera eskaintzea, benetako lan-esperientziak izan ditzaten.

Egitasmo berritzailea da, partaideen ezagutza eta trebetasunak hartzen dira oinarritzat lan-profil bat eraikitzeko. Helburua da gazteen motibazioa lantzea eta autoestimua areagotzea, horretarako ikasgela tradizionalean erabiltzen ez diren metodologien bitartez.

Txertatu Merkatuan programak gazteen profil eta premiei egokitutako ibilbidea proposatzen du eta bi fasetan garatzen da: Egokitu eta Trebatu.

Egokitu izeneko lehenengo fasea gizarteratze eta lan-aktibaziorako laguntza-prozesuaren hasiera da. Programak gizarte- eta hezkuntza-arloko esku-hartze prozesu bat hasten du eta bakarka zein taldean lan eginez parte-hartzaileen lan-profila eraikitzea du helburu.

Bigarren fasean, Trebatu izenburupean, gazteek prestakuntza tailerretan parte hartuko dute, enpresetan praktikak egiteko aukerarekin. Debabarrenean hurrengo ikastaro hauek eskainiko dira, otsailean eta martxoan hasita:

Estaldurako eta Pinturako ikastaroa. Otsailaren 12an hasiko da, Eibarko Oinarrizko Lanbide Heziketa Udal Institutuan.

Elikagaiak eta edariak zerbitzatzeko eta edariak prestatzeko oinarrizko teknikak. Otsailaren 12an hasiko da, Eibarko Oinarrizko Lanbide Heziketa Udal Institutuan.

Biltegiko Jarduera Lagungarriak. Martxoaren 5ean hasiko da, IMH Elgoibarko Makina Erremintaren Institutuan.

Izen-ematea doakoa da. Parte hartzeko interesa duten guztiek informazio gehiago eskura dezakete Debegesaren webgunean, www.debegesa.eus, 943 82 01 10 telefonora deituz edota idazkaritza@debegesa.eus epostara idatziz. Halaber, Debegesaren bulegoetara hurbil daitezke, Eibarko Azitain industrialdean.


Azu Muguruza: “Lan handia egiten dugu maila guztietan, eta niretzat saria oso handia da”

Azu Muguruza entrenatzailea eta Onintza Aduriz jokalaria, Gaskan. (Argazkia: Estitxu Zabala)

Emakumeen Saskibaloi Ligako seigarren postuan dago IDK Gipuzkoa, eta Espainiako Koparako sailkatzea lortu du. Urtarrilaren 19tik 21era jokatuko dute Kopa, Zaragozan, eta Uni Ferrol izango dute lehenengo aurkaria. IRUTXULOKO HITZA bildu da Azu Muguruza entrenatzailearekin eta Onintza Aduriz jokalariarekin, taldearen berri izateko.

“Gure esku zegoen sailkatzea, gainera, lehenengo mailarako igoera lortu genuen kantxa berean izan zen. Norgehiagoka osoa kontrolpean izan genuen eta amets bat betetzea izan zen”, dio Adurizek pozik. “Niretzat oso garrantzitsua zen taldeak sari hau izatea. Lan handia egiten dugu maila guztietan, eta niretzat saria oso handia da, oso harro nago”, gehitu du Muguruzak.

Ostiraleko astekarian egongo da elkarrizketa osoa irakurtzeko aukera.


Lau ereñotzuar gaur, finalean

Gaur jokatuko da, goiz eta arratsalde, Euskal Herriko Mus Txapelketako finala Agurainen, eta 128 muslariren artean, hor izango dira Ereñotzuko bi bikote: Jesus Ezeiza eta Julian Agirre, eta Iñaki Leonet eta Ramon Zamora. Ereñotzuarrek diote zaila dela irabaztea, baina «bakarren batek irabazi behar dik! 20 aurrenekotan geldituz gero, konforme!».

Gezur gutxi, punturik ez galtzeko

Estrategia argirik ere ez dute. Zamorak dio musean aritzeko modu desberdinak daudela, «Jesus eta Julianek agresiboago jokatzen dute». Eta Jesusek erantzun: «baina hemen! Soziedadean! Horrelako txapelketa batean ordea, ez zegok bromarik! Gezurrek ez ditek balio; lehenengoan agian funtzionatzen dik, baina ez gehiago. Ahalik eta puntu gutxien galtzea, onena!». Azkenean, zortea izatea dela garrantzitsuena diote. «Kartarik etortzen ez bada, jai dago! Hala ere, ahalegina egingo dugu, eta ea zer ateratzen den!».


Gizonezko bat hil dute labankadaz Donostian

06:00ak inguruan izan da erasoa. Ertzaintzak pertsona bat atxilotu du, gertatutakoarekin zerikusia duelakoan.

Gizon bat hil dute labankadaz Donostian, gaur goizean, Eusko Jaurlaritzako Segurtasun Sailak jakitera eman duenez.

Ertzaintzak gizon bat atxilotu du, erasoarekin zerikusia duelakoan. 06:00ak inguruan izan da erasoa.

Ikerketa zabaldu du poliziak, gertatutakoa argitzeko.


Macronen potret bat kendu dute Paris ondoan, bederatzi aktibista ekologisten auzia iragaten ari dela

Macronen potretak Euskal Herriko zein kanpoko hainbat Herriko Etxetatik kentzeagatik, zortzi aktibistaren eta kazetari baten epaiketa egiten ari da gaur Parisko Auzitegia. Denbora berean, Saint-Oueneko (Ile-De-France) Herriko Etxeko potreta kendu dute hainbat lagunek.

G7koen goi bileraren garaian, Baionan atera zituzten eragile ekologistek lapurtutako 128 potretak, Emmanuel Macron Frantziako presidentearen engaiamendurik eza salatzeko klima larrialdiarekiko. Urte osoan Bizi, Alternatiba eta ANV COP21 mugimenduek aitzina eramandako kanpainaren emaitza izan zen.

Hain zuzen ere, Bizi mugimenduko zazpi kide atxilotu zituzten, joan den maiatzaren 28an. Aurretik, apirilaren 9an, bost kide Baionako polizia etxera deitu zituzten deklaratzera. Taldean eginiko lapurreta leporatu zieten.

Gaur, zortzi aktibista ekologistaren eta kazetari baten auziaz arduratzen ari dira Parisen, delitu bera egotzita. Bost urteko kartzela zigorra eta 75.000 euroko isuna ukan dezakete. Aldi berean, Macron presidentearen 130 potret kendu dute hainbat aktibistak Saint-Ouengo (Ile-De-France) Herriko Etxetik, "akusatuei elkartasuna helarazteko eta gobernuaren klima politika salatzeko".


Santixabeletako argazkiak, web orri honetan ikusgai

Aurreko astean ospatu ziren Santixabelek askorako eman dute, argazki mordoa ateratzeko aitzakia ugari egon da. Haietako batzuk ikusgai daude jada, web orrialde honetako "Argazkitegia" atalean, Santixabelak 2011 loturaren barruan.

Daudenez gain, zure argazkiak ere bertan agertzea nahi baduzu, apuntatu honako helbide hau, eta e-mail bidez bidal ditzakezu: erredakzioa@noaua.com.


Marrazketa txapelketa azkarra eta haur-margoketaren eguna antolatu dituzte Lesakan

Ekainaren 9rako prestatu ditu Beti Gazte elkarteak

Igande honetarako, ekainaren 9rako, helduentzako marrazketa txapelketa azkarra eta haur-margoketaren eguna antolatu ditu Lesakako Beti Gazte elkarteak.

Igande honetarako, ekainaren 9rako, helduentzako marrazketa txapelketa azkarra eta haur-margoketaren eguna antolatu ditu Lesakako Beti Gazte elkarteak.

Helduen txapelketarako izen emateko epea ekainaren 8an, larunbat eguerdian itxiko da eta edozein margolarik parte har dezake, afizionatu edo profesionala izan. Inskripzioa libre eta doakoa da 948627637-625235379 (Patxi Saenz) edo 676575107 (Jesus Zapirain) telefonoetara deituz edo betigazte@betigazte.net helbide elektronikoaren bidez. Halere, inskripzioa lehiaketaren eguneko 9:00etatik 9:30 arte Beti Gazteko egoitzan egin daiteke.

Lehiaketa 9:30ean hasiko da eta 15:30ean bukatuko da. Euskarrian zigilua jarri behar da 9:00etatik 9:30ak arte Beti Gazte elkartearen egoitzan. Partehartzaile guztiek margotzeko materiala ekarriko dute. Hala ere, bakoitzari 20 euro emanen zaizkio bere gastuei aurre egiteko. Hiru sari emanen dira, 300, 200 eta 100 eurokoak. Herriko margolari onenarentzat ere 150 euroko saria izanen da. Margotzeko gaia Lesakako herrigunea izanen da. Margolanak erakusgai izanen dira egun horretako 19:00ak arte.

Haur-margoketaren eguna

Bertze aldetik, ttikienak bi mailatan banatuak ariko dira lehiaketan (LHko 1. 2 eta 3. mailak alde batetik eta 4. 5. eta 6. mailak bertzetik), igande goizeko 11etatik 13:00etara eta maila bakoitzeko irabazleak sari bat jasoko du. Parte hartzaile guztiei behar duten materiala emanen zaie: margoak, papera, taulak… Izena emateko epea ekainaren 7ko eguerdian bukatuko da eta horretarako, arestian aipatutako telefono eta helbide elektronikoaz gain, eskolan eta ikastolan egin daiteke. Hemen ere margolanen gaia Lesaka izanen da.

Zehaztasun gehiago www. betigazte.net webgunean.


Teklan Hernani nagusi, Iruni 72-66 irabazita

Aurkari zailaren kontra ondo nagusitu zen Teklan Hernani senior taldea. Irungo Carnicas San Marcial taldeari 72-66 irabazi zion.


Diruak ere generoari begiratzen dio

Setemek egindako azterlan baten arabera, finantza erakundeek tratu ezberdina ematen diote bezeroari, gizona edo emakumea izan.

Finantzak eta genero-desberdinkeriak izeneko txostenak agerian utzi ditu finantzen sektoreko "jokabide matxistak". Ondorioetan jasoa dutenez, oro har, emakumeek ez dute finantza produktuak eskuratzeko eragozpenik. "Legez kontrakoa izango litzateke", ohartarazi du Fiare banku etikoko kide Cristina de la Cruzek. Baina bulegoetako langileek baldintza edo kontrol zorrotzagoak jartzen dizkiete. Besteak beste, 24 bulegoetan bizitza pribatuari eta lan egoerari buruzko galderak egin dizkiote andrazko bezeroari; ez, ordea, gizonezkoari. Eta interes tasa handiagoa eskatu diote.

Setemek inkesta batekin osatu du txostena. Haren arabera, emakumeek eguneroko finantza erabakiak hartzen dituzte, eta gizonezkoek, epe luzerakoak. "Garrantzitsuenak izan daitezkeenak, etorkizuna baldintzatu dezaketenak, gizonezkoen esku daude oraindik ere", azpimarratuko du Setemeko Alberto Cereijok.


Kooperatiba digitalak sustatzeko online ikastaroa abiatu du Mondragon Unibertsitateak

Mondragon Unibertsitateak, New Yorkeko The New Schoolek eta MONDRAGON Korporazioak hitzarmena sinatu dute plataforma-kooperatibak bultzatzeko. Horren helburua "lanpostu duinak" sortzen laguntzea da, Covid-19aren eraginak "leuntzeko".

Konfinamenduan sortutako asmoa dela adierazi du Mondragon Unibertsitateak, eta pandemia eragiten ari den krisi ekonomiko eta sozialari erantzuteko "proposamena" dela azaldu dute: "Elkar-lankidetzarako guneak sortzea da asmoa, enplegu duinerako aukerak eskaini ahal izateko eta mundu mailan langabeziari aurre egiteko, bereziki pandemiak gehien kaltetutako lekuetan".

Horretarako, New Yorkeko The New School unibertsitateko Ekonomia Digital Kooperatiboko Institutuak, Mondragon Team Academyk eta MONDRAGON Korporazioak hitzarmena sinatu dute, kooperatibismo digitala mundu mailan sustatzeko eta plataforma digitalen bidez kooperatiben ekintzailetza bultzatzeko asmoz. Esan dutenez, ekainaren 1ean abiatu zuten online ekintzailetza-programa eta 46 herrialdetako 400 lagunek baino gehiagok eman dute izena. Uztailaren 24an bukatuko da, baina beste 1000 bat lagunek interesa dutela-eta, sustatzaileak bigarren edizioa egiteko aukera aztertzen ari dira: "Ikastaroa langabeei eta batez ere zerbitzuen sektorean lan bila dabiltzan pertsonei zuzenduta dago, eta, era berean, nazioarteko komunitateko mota guztietako ekintzaileei".

Plataforma-kooperatibak, kooperatibismoaren bertsio eguneratuak

Plataforma-kooperatibei buruzko ekintzailetza-ikastaroan hainbat gai lantzen direla azaldu dute sortzaileek, besteak beste, lan elkartuko kooperatiben balioak eta ezaugarriak aztertzea eta horiek garatzeko ekintza-planak lantzea. Funtsean, plataforma-kooperatibak kooperatibismoaren "balio berak" dituztela gehitu dute, baina ideia "eguneratu" dutela: "Plataforma-kooperatibismoak jabekidetasunaren eta gobernantza demokratikoaren printzipio kooperatiboek bereizten dituzte antzeko beste plataformetatik (ebay, airbnb, itunes, facebook)". Gehitu dutenez, gutxi edo gaizki ordaindutako lanen eta ekonomia kolaboratiboko plataformen areagotzeari "aurre egiteko" sortu dira.


Maila ona erakutsiz hasi du Txomin Aranak Dakar proba

Arana zapatuko prologoan

Dakar 2016 proba hasi du Txomin Arana pilotu ereñarrak, eta emaitza onak lortu zituen zapatuko prologoan. 12. postua eskuratu zuen Aranak, hain zuzen, eta etapan gustura ibili zela adierazi zuen pilotuak; “espero baino hobeto joan da, lehen hogeien artean heltzea baitzen asmoa”, esan zuen. Lehenengo proba zuten atzo, baina eurite indartsuen ondorioz, bertan behera utzi zuten proba, segurtasun neurriengatik.

Hala, bigarren proba izango dute gaur Dakarreko pilotuek. Husqvarna markako (KTM-ren filiala) moto berriaren gainean, Villa Carlos Paz heritik aterako da gaurkoan, eta, Termas de Río Hondorainoko bidea egin beharko dute. Hasieran, 450 kilometro egitekoak baziren ere, antolatzaileek ibilbidea laburtzea erabaki dute; hala, 350 kilometro egin beharko dituzte, behin-behinean.

Atzoko etapa bertan behera utzi zutela eta, Ereñoko moto gidariak irteera postua mantenduko du; hala, 12. postuan aterako da gaur 12:11n hasiko den lasterketan.

Iaz 16. postuan amaitu zuen Aranak Dakar proba, eta aurten iazko marka gainditzea asmo duela adierazi zuen HITZAk egin zion elkarrizketan.


Mexikoko ezbeharraren biktimen zerraldoak Madrilera heldu dira

Nuria eta Neus Terradesen hilkutxak, eta baita Irene Carborena ere, Barajaseko aireportura iritsi dira. Beste gazte bat desagerturik dago Mexikon.

Mexikoko Gallinas ibaian gertatutako istripuaren hiru biktimaren zerraldoak Madrileko Barajas aireportura heldu dira eta datozen orduetan Bartzelonako Prat aireportura iristea espero dute. Bertatik Gironako beilatoki batera eramango dituzte.

Generalitateko Presidenteordetzak baieztatu duenez, hegazkinak arratsaldean lur hartu du. Praten lurreratu ostean, hiru gorpuak Cass de la Selvako beilatokira eramango dituzte, gazteen jaioterrira.

Nuria eta Neus Terradesen, eta Irene Carboren gorpuak larunbat eta astelehen bitartean agertu ziren. Kataluniako sei gazte ontzi batean zihoazen eta irauli egin zen ibai bat gurutzatzen saiatzen ari zirenean. Gorpuak ezbeharreko tokitik oso urrun azaldu ziren. Bi gazte onik atera ziren eta bat desagerturik dago.

Mexikoko San Luis Potosi estatuko Babes Zibileko agintariek gezurtatu egin dute iragan astean ibaira erorita desagertu ziren turista kataluniarretako azkena aurkitu dutela, arrantzale batek zabaldutako zurrumurru bat zela esan dute.

"Arrantzale baten zurrumurrua zen, emakume bati esan zion hilotz bat aurkitu zuela" Tampaon ibaian, Manuel Villegas Babes Zibileko ordezkariak azaldu duenez.

Emakumeak agintariei jakinarazi zien arrantzaleak esandakoa, eta horiek helikoptero bat bidali zuten bilaketa lanetara, baina ez zuten gorpurik aurkitu.

Atzo goizean, Babes Zibileko agintariek gizon baten gorpua aurkitu zutela zabaldu zuten, arrantzalearen informazioa oinarrituta, baina Villegasek berretsi du ibaira bertaratu eta bilaketa egin zutenean ohartu zirela "zurrumurru bat" zela.

Iragan asteazkenean ibaira erori ziren sei turista kataluniar, horietako lau ibaiak eraman zituen eta bik salbu ateratzea lortu zuten. Orain arte Neus eta Nuria Terradasen eta Irene Carbo Xitreren gorpuak aurkitu dituzte, denak Cassa de la Selvakoak.

Bernat Palau eta Adina Frau, onik atera ziren bakarrak, atzo itzuli ziren Bartzelonara.

Sei gazteen taldeak, atxilotuta dauden gida baten eta ontzi-zain baten laguntzarekin, istripua izan zuen Tanchachin ibaia zeharkatzen saiatu zirenean, izan ere, eguraldi txarragatik indar handia zuen ibaiak.


Ajuria Eneko geltokia

Abagune berezian egingo du EAJk VI Batzar Nagusia. Epe motzera, helburu nagusi bat ageri da EAJren bide orrian: Ajuria Enera itzultzea, Eusko Jaurlaritzaren lema berreskuratzea. Epe luzera, beste helburu bat markatu du Batzar Nagusiko txosten politikoan: euskal nazioa egituratzeko bidean estatus politiko berri bat lortzea.

Bi helburu horien artean lotura ote dagoen argitzea da EAJren batzarraren galdekizun nagusia. Hots, ea Ajuria Enera itzultzeko asmoa euskal nazioaren eraikuntzaren geltoki bat den edo ez. Izango balitz nabaritu beharko litzateke gobernura iritsi eta gobernagarritasuna bermatzeko aliantza politikan.

Gaur-gaurkoz, baina, EAJren pausoek ez dute zantzurik ematen epe luzeko estrategiaz. Batik bat, epe motzeko helburuari lotua ageri da. Erdiguneko espazio politikoa gorde eta zabaldu nahian ari da, batetik, Patxi Lopezen gobernuaren etengabeko kritika zorrotzaren bidez, eta, bestetik, Amaiur eta Bilduren protagonismoa minimizatzen (arerio zuzentzat hartuta). Esate baterako, Kutxabanken izan duen jokabidea ikusita, irudi luke Eusko Legebiltzarrerako hauteskundeei begira irabazi eta bakarrik gobernatzeko estrategia lehenetsi duela. Lopezen gobernuaren ereduaren antzera. Ekuazio horretan kanpoko laguntza jatorri ezberdinekoa izan liteke, PPrena barne. Ikusteko dago PPren atea irekita izateak noraino laguntza edo zama bihurtzen zaion. Halaber, argitzeko dago epe motzeko estrategia epe luzeko helburuarekin uztargarria ote den.


Bigarren atzeraldiko zama bizkarrean

Oraindik ahul zegoen ekonomiaren gainbeherak herrialde guztiak jo ditu legealdi honetan; hazkundearen itzulerarekin, okerrera egin duten arloei buelta ematea izango da gobernu berrien erronka.

Finantza krisia atzean uzteko itxaropena zegoen oraindik duela lau urte, foru eta udal erakundeen legealdia hastear zegoenean. Laster zapuztu zen, ordea, eta inoizko atzeraldi fase luzeena igaro du Hego Euskal Herriko ekonomiak azken urteotan. Aldagai ekonomiko eta sozial gehienetan atzera egitea eragin du krisiak, salbuespenak salbuespen.

Premia handiena duen arazoa langabezia izan liteke. Gipuzkoak duen %13,7tik Arabako %19ra, ehuneko oso handiak dira oraindik ere. Milaka lanpostu galdu dira bidean, eta datu horiek indarrez berreskuratzeko bolada ez da oraindik hasi.

Lan baldintzetan ere nabaritu da gainbehera. Lan itunetan ezarritako soldata igoerak inoiz baino txikiagoak dira Araban, Bizkaian eta Gipuzkoan. Lanpostu bat aurkitzen dutenentzat ere egoera ez da samurra. Prekaritateak forma berria hartu du kontratu partzialen igoerarekin. Bidean enpresa asko geratu dira.

Beste neurgailu batzuek argi izpiren bat ematen dute. Kolpeak ez du pobreziaren hazkunde oso handi bat eragin, gizarte babesari esker. Esportazioek ere ekin diote gorabideari. Testuinguru horretan mugituko dira hauteskundeetatik ateratzen diren erakunde berriak, aurrekontu murriztuen eta zorpetzearen galga dutela.


Juan Calparsoro, gaurko 'Egun On Euskadi'n eta 'ETB Hoy'n

Basque Open Labs ekimenaren inguruan arituko dira "Entrada Libre" saioan.

Juan Calparsoro Euskadiko fiskal nagusia izango dute gaur gonbidatu "Egun On Euskadi" eta "ETB Hoy" albistegietan. ETB1en, Estepan Aldamiz-Etxebarriak egingo dio elkarrizketa, eta, horrez gain, Roberto Uriarte, Jaime Tapia eta Esteban Antxustegi solaskideak izango dira saioan.

ETB2n, Olaia Urtiagaren galderei erantzungo die Juan Calparsorok, eta, ondoren, Silvia Intxaurrondok gidatzen duen analisi eta hausnarketarako tartean egun-eguneko albisterik nabarmenenak aztertuko dituzte.

Basque Open Labs, "Entrada Libre" saioan

Vanessa Sanchezek Jesus Angel Bravo Basque Open Labs coworking espazioaren zuzendaria elkarrizketatuko du "Entrada Libre" saioan. Basaurin dago, eta teknologiaren alorrean lan bila dauden pertsonentzat irtenbide profesionalak erraztea du helburu.


Ezpalak eta Rodeo taldeek kontzertua eskainiko dute Etxeluzen

Maiatzaren 24an eskainiko dute kontzertua Etxeluzen.

Maiatzaren 24an, ostiralarekin, Ezpalak eta Rodeo talde Zestoarrak izango dira kontzertua eskaintzen, Etxeluze Gaztetxean.

Rodeo taldea Zestoan (Gipuzkoa) sortutako talde bat da. Kyuss taldearen influentziaz bustirik, 2014an hasi ziren stoner doinuak lantzen eta 2015ko martxoan eman zuten lehen kontzertua. Maketa bat grabatu ondoren, 2017ko martxoan argitaratu zuten lehen disko luzea. Lehen disko horrekin 40 kontzertutik gora eman ondoren, 2018ko abenduan DILMUN izeneko bigarren disko luzea argitaratu dute. Bi diskoak Eñaut Gaztañaga zestoarraren Gaztain Estudioan grabatuak izan dira.

Gaueko 22:00etan emango diote hasiera kontzertuari. Sarrerak 5€ balio ditu.


Sintesi-gasa eta jostailu eolikoak hizpide igandeko 'Ekosfera'n

Jokin Aldazabalek Aritz Lekuona ingeniaria hartuko du igandean 'Ekosfera'n, Hegoafrikan asko erabiltzen den gas horren inguruan hitz egiteko.

Gero eta maizago entzuten da sintesi-gasaren berri, zenbait herrialdetan erabiltzen den energia-bektorea da, ikatzetik ateratakoa gehienetan. Hegoafrikan, adibidez, asko erabiltzen da, eta horren berri emango du Aritz Lekuona ingeniariak.

Pamiela argitaletxeak, berriz, Ingenios Eólicos liburua argitaratu berri du. Horretaz eta "Energia" sailean dituzten beste lanez arituko da Jokin Aldazabal Pello Elzabururekin.


Ostiralean, Miarritzeko Atabal aretoan, Fermin Muguruza eta 2zio taldea izan ziren

2013 urtea, ospakizun urtea izan da Fermin Muguruzarentzat. Batetik, 50 urte ospatu ditu eta bestetik musika munduan 30 urte. Bi data horiek markatzeko, bira bat martxan jarri du eta bihar Miarritzeko Atalbal aretoan izanen da 2zio taldearekin.

1983an ‘Kortatu’ taldearekin hasi zen eta ondoren 1990ean ‘Negu Gorriak’ taldea sortu zuen. 1999an bakarlari moduan hasi zen ‘Brigadistak Sound System’ lanarekin. 2003, bere bakarlari lanarekin segituz, ‘Jai alai Katumbi Express’ lana argitaratu zuen. 2004ean, ‘Kontrabanda’ eta 2007an, ‘Afro-Basque Fire Brigade’.

Aurten, bere birari izenburua eman dion lana argitaratu du, ‘Fermin Muguruza Kontrakantxa’ eta bira horren azken data Miarritzen izan zuen, Atabal aretoan.

Ostiralean Atabalen, Fermin Muguruzarekin batera, orain dela hiru urte sortu zen ‘2zio’ rap taldea ere izanen zen.


Ikasleak LOMCEren kontra greban

Gaur, ostirala, grebara deituta zeuden DBHko eta Batxilergoko ikasleak, Espainiako LOMCE lege berriaren kontra. Azpeitian ere izan du oihartzuna deialdiak. Urola Ikastolan eta Azpeitiko Ikastola Ikasberrin greba egin dute ikasleek, eta Iraurgi Ikastetxekoak ere batu zaizkie, Gure hezkuntza sistema propioaren alde LOMCEri ez zioen pankartaren atzean eguerdian plazan egin duten elkarretaratzean (argazkian).


Adingabeak ala transexualak

Ez gara inoiz jite bakarrekoak. Nor zara zu? Zer zara zu? Emakumea ala gizona? Ala ez ur eta ez ardo? Goizean matematikako irakasle hori, arratsaldez ingelesa ikasten jarraitzen duzu? Eroskin erosi eta Wallapopen saltzen duen horietarikoa zara? Heldu gabeko mutilzaharra? Ume heldua? Gazteleraz bizi den euskalduna? Beti zara bat? Beti berbera? Zenbat izaeratatik migratu zara? Zenbat errealitatetara? Zenbat aldiz aldarrikatu duzu zuretzat itzultzeko eskubidea? Ur geldia zara edo ur-jausiko ura?

Normatibitaterik gabeko jendarterik balego… Baina ez dago. Normatibitate guztiak dira zekenak eta berekoiak. Heteronormatibitateak dikotomia inposatu zigun txikitan: neska zintzoa eta apala ala mutil ausarta eta harroa. Gero onartu zen emakume-gizon zintzoak eta ausartak ere bazirela. Ez besterik. Gainontzekoa ikusezin, ezinezko.

Edozein normatibitatetik at daudenak ikusezinduak izan direlako, aldarrikatu nahi ditut hemen. Hitza eta irudia izateko eskubidea dute eurek, dut nik, dugu guztiok. Nortasunak forma ezberdinak, lausoak, iragankorrak, kontraesankorrak hartzen dituelako. Nortasuna ez delako inposatzen, ezta saltzen edo erosten ere.

Transexuala. Izena duena da. Jon ala Jone. Garai batean elizako pontean izena jartzen zen bezalaxe, gaur telebistak ipintzen dio izena eta izana jaio berri den helduren bati: Nora, Izaro, Ares… Euren izenean mintzatzen dira, aske eta askatuta.

Nahiane izen ederra da. Adingabe baten izena.

Adingabeen eskubideak ez daude gurasoen borondatearen menpe, ez eta komunikabideek audientzia igotzeko estrategien zerbitzuan, are gutxiago komunikazio-marketinaren esanetara.

Erreza da hitz-jario handiko adingabe batek transexuala izan nahi duela esaten badu, ikus-entzule kopurua igotzea. Berrogei urteko transexual batek haurtzaroan isilik jasan zituenak entzuten ditugunean, irtenbidea ezin da izan haurra telebistako platoan jesartzea.

Adingabe transexualen guraso batzuen hitzak entzutean, hotzikara sentitzen dut: gonak eta printzesen jantziak, jostailuak, eta ilearen luzera aipatzen dituzte umearen identitate-frustrazioa azaltzeko. Hotzikara, heteronormatibitatearen hamaikagarren ondorio gaiztoa delako.

Baina egia da genero-disforia –genero/sexuarengatiko sufrimenduak– jasanezina denean, zerbait egin beharra dagoela. Egia da identitate sexuala ez dela patologizatu behar, baina seguru nago ospitale publikoetako genero-unitateek telebistan entzun ditudan guraso batzuek baino ikuspegi zabalagoa dutela, eta ez dela apetak emandako erabakirik hartzen. Umeei ipuinak kontatzen jarraituko dugunean, argitu ez dagoela zoriontasuna bermatuko dien aldaketarik. Adingabe baten izena eta izana jokoan.


Erabilgarri dago Altamira atletismo pistako estalpea

Txindoki Atletismo taldearen aspaldiko eskaerari erantzuna eman dio Ordiziako Udalak, eta dagoeneko erabilgarri dago Altamirako atletismo pistako estalpea. Jon Ander Caballero Ordiziako Udaleko kirol zinegotziak eman ditu xehetasunak: “Elkarlanaren emaitza izan da lanketa. Txindoki atletismo klubeko kideek hasieratik azaldu zuten euria egiten zuenean babesteko estalitako gune baten beharra. Guri ideia ona iruditu zitzaigun eta horregatik eraiki da estalkia”.

Altamirako pistaren kokapena eta forma aztertu ondoren, estalitako gunerako egokiena harmailetatik ateratzea zela ikusita, hala egin dute. Hala, 45 metroko eremu estalia eta 3 kale hartu ditu. Teilatua metakrilatozkoa da, argitasuna mantentzeko asmoarekin. Euriaz babestutako gunea izango da, baina entrenatzeko arazorik ekarriko ez duena herritar eta kirolarientzat.

Estalkiaz gain, kanpoko eraztun bat ere eraiki da pistako azken kalean, belar artifizialarekin. Honekin espazio gehiago gehitzen da korrikalariek euren entrenamendu osoak egin ahal izateko. Horrez gain, luzera jauziko egungo korridoreetako bat pisu gunetik beste leku batera aldatu da.


Jan Sano eta Bizi Pozik azoka da larunbatean Aizarnazabalen

Aizarnazabalgo Udaleko Ingurumen Batzordeak eta Bio Urkizuk elkarlanean, Jan Sano eta Bizi Pozik azoka antolatu dute larunbaterako. 10:00etan hasi eta arratsaldera bitartean hainbat ekitaldi izango da herrian, azoka postuez gainera.

Mari Karmen Arregi Aizarnazabalgo ingurumen zinegotziak azaldu duenez, azoka aurten bigarren aldiz antolatu dute, batetik iazkoak arrakasta izan zuelako, eta bestetik, baserritar edota bertako ekoizleen zuzeneko salmenta sustatu nahi dutelako.

Lau gunetan banatuta egingo dute azoka: gune batean, baserriko produktuak egongo dira, batik bat fruituak eta barazkiak; bestean, animaliak; hirugarrengo batean, haurren txokoa; eta, laugarrengo gunean artisautza. Guztira 50 postu inguruk osatuko dute azoka.

Baina, erakustaldiak ere izango dira azokarekin batera. 10:00etatik 11:00etara artean eta 13:00etatik 14:00etara, fruitu arbolen txertaketa tailerra emango du Josu Osak. 12:30ean, berriz, herriko idi pare bat, beste auzo bateko behi parearen aurka ariko da herriko probalekuan. Hori bukatutakoan, ardi ile mozketako erakustaldia izango da.

Haurrek, landareak landatu eta etxera eramateko aukera izango dute. Baita aurpegia margotu eta ponian ibiltzeko modua ere. Eguerdian, azokako postuetan egongo diren produktuekin osatutako otarra bat zozkatuko dute. Horrez gain, pintxoak jan eta sagardoa txotxetik edateko aukera jarriko dute azokako antolatzaileek. Egun guztian zehar, azoka girotzen, Jon Eizagirre disko jartzailea ariko da.


Euskaltzaindia Burundan

Urtero moduan Euskaltzaindiak Nafarroa Oinez festarekin bat egin du eta, horregatik, hilabetero egiten duen bilkura Burundan eginen du gaur. Baina horren aurretik euskaltzainek ikastola antolatzailea bertatik bertara ezagutzeko aukera izanen dute. Euskaltzaindiako kideak Iñigo Aritza ikastolan 09:30ean izanen dira. Arduradunekin hizketatu eta ikastetxea bisitatu ondoren, euskaltzainek Olatzagutira joko dute. Udaletxean lan-saioa izanen dute. Behin hura despedituta, Urdiainera bazkaltzera joanen dira. Mahaitik jaso eta Urdiaingo errota bertatik bertara ezagutzeko aukera izanen dute akademikoek. Eta han despedituko dute Burundako egonaldia.

Hainbat euskaltzainendako Olatzagutia ez da batere arrotza izanen, hainbat urtez Onomastika batzordea urtetan bertako kultur etxean elkartu izan baitzen, bi hilabetean behin. Bestetik, Guaixe astekarian jasotakoaren arabera, Euskaltzaindiak ibarrean egindako aurreneko ekitaldia 1923ko maiatzaren 21ean izan zen, Euskaltzaindiak Etxarri Aranatzen Euskal Jaia antolatu zuenekoa.

1983ko azaroaren 9an Blas Alegria idazlea omentzeko ekitaldia egin zuen Lakuntzan. Nafarroa Oinez dela eta, 2005eko irailaren 23an Altsasun eta 2009ko irailaren 25ean Etxarri Aranatzen bildu zen. Gaur egun bi sakandar euskaltzain urgazleak dira: Jose Luis Erdozia Mauleon eta Castillo Suarez Garcia.


100 urteko mugan

Tomas Barrios Verdejo beasaindarrak 101 urte bete zituen atzo, eta Beasaingo Udalak oroigarria oparitu zion –irudian–. Joakina Cenizo emaztea alboan zuela jaso zuen Koldo Agirre alkatearen eta Iñaki Saldaña zinegotziaren eskutik oparia, bi alaba, hilobak eta bilobak begira zituela. Cenizok, gainera, bihar beteko ditu 99 urte, Santa Lutzi egunean. Ehun urteko mugan pozik ziren atzo biak, etxean horrenbeste jende elkartuta.


30 urteko gizonezko bat atxilotu dute Donostian bikotekidea kolpatu duelako

Donostiako Antigua auzoan 30 urteko E.R.S. gizonezkoa atxilotu du Ertzaintzak bart goizaldean bikotekidea jipoitu duelako. Goizeko ordubatak aldera jaso dute ertzainek abisua, eta bikotearen etxebizitzara joan dira, Antigua auzora. Behebarruan topatu dute emakumezkoa, aurpegian hainbat zauritu zituela eta lepoa minduta. Erasotzailea, berriz, etxean zegoen eta han atxilotu dute.

Ertzainak hurbildu zaizkionean emakumeari ukabilkada eman diola onartu du, eta hura zein bien semea etxetik botako zituela egin die garraisi.

Horren guztiaren aurrean, gizona atxilotu egin dute, eta guardiako epailearen esku utzi dute. Emakumea, berriz, osasun zentro batera eraman dute zauriak senda ziezaizkioten.


Truke azokako jostailuak bilduko dituzte ostiralean Orion

Orion Jostailu Erabilien Truke Azoka egingo dute igandean 10:30etik 15:00etara Orioko plazan. Azoka egin ahal izateko Herrio Natur Taldea jostailu erabiliak jasotzen ari da; ikastetxeetan dagoeneko egin dute bilketa, eta ostiralean jostailuak biltzeko postua jarriko dute 17:00etatik 19:00etara Kosta Tailerrean. Egitasmoan parte hartzera animatu nahi dituzte haur eta gurasoak Herrio Natur Taldeko kideek.


"Ikasleak pentsalari eraginkorrak bilakatu nahi ditugu"

NAIARA BILBAO (Portugalete) Amurrioko Virgen Niña Ikastetxean Harvard-en erabiltzen duten metodologia txertatzen ari da. Metodologiaren helburua eta ikastetxean izan duen harrera azaldu du.

Nola bukatu du Harvard-eko metodologia batek Amurrioko eskola batean?

Badira lau bat urte Ulermenerako Irakaskuntza ikuspuntua ikertzen ari garela Deustuko Unibertsitatean atzerriko hainbat goi-mailako unibertsitateekin batera. Ikerketa honen ildoa, ikasleen ulermen mailaren garapena zein den eta zein mailatan hobetzen den ikustea delarik.

Prozesu honetan geundelarik, Virgen Niña ikastetxearekin harremanetan hasi eta unibertsitateko bi graduondoen laguntzaz (Olaia de Lorenzo eta Leire Robina), esperientzia bertaratzea erabaki genuen.

Ohiko metodologiaz nekatuta zeuden ikasleak topatu genituen eta gurekin batera denbora labur batez aritu ostean, hobekuntza esanguratsuak eman ziren bai motibazio, zein autonomi eta ulermenaren aldetik.

Geroztik, esperientzia horren emaitzak, Miamira eraman genituen, Floridako Unibertsitate Internazionalean antolatzen zen pentsamenduaren inguruko nazioarteko 5. biltzarrera (EmPeCemos-en eskutik).

Hezkuntza berrikuntzari lotutako metodologia aplikatzen ari zarete, zertan datza metodologia hori? Zertan da berritzailea?

Ikuspuntu honen bitartez lortu nahi dugu gure ikasleek ikasten dutena zentzuz betetzea, beti ere ulermena bultzatuz.

Horrela ikasten dutena modu autonomo eta esanguratsu batean erabiliko dute bizi diren testuinguru aldakor honetan. Gure helburua pentsamendua landuz, heziz eta baloratuz den testuinguruak sortzea da.

Zer nolako aurrerapausoak ekarri ahalko lituzke horrelako metodologia bat hezkuntza sisteman aplikatzeak?

Ulermena ikaste-irakaste prozesuaren erdian kokatuko genuke. Honekin batera, gure ikasleak pentsalari eraginkor moduan aurkeztea lortuko genuke.

Hau da, gaur egun jakin badakigu pentsamendua ikasgelan landu eta hezi daitekeela eta horretarako hainbat estrategia ditugu eskuragarri.

Curriculuma modu esanguratsu batean landuko genuke galdera sortzaile batetik abiatuz. Horrela, gaur egungo errealitatea ezagutu eta eraldatzeko grina piztuko genuke ikasleengan.

Zein da Amurrioko eskolako proiektuarekin duzuen asmoa, metodologia hori denboraldi batez probatzea edo iraunkorki mantentzea?

Iraunkorki mantentzea da gure ideia eta Zuzendaritzarena, Heziketa-proiektutik hasi dira berrikuntza sartzen eta. Gainera irakasle guztiak daude parte hartzen eta beraien programaketei buelta ematen.

Aurten aldaketa nagusienak Haur Hezkuntzan eta Lehen Hezkuntzan hasiko dira. Datorren ikasturtean aldaketak beste etapetan ikusiko dira.

Orain arte, zer nolakoa izaten ari da eskolaren harrera?

Hobezina. Guztion partaidetzea eta lan egiteko gogoak ezin hobeak dira. Irakasle guztiak daude lan eta lan ikasten eta ikertzen nola sartu beraien programaketetan ikuspuntu berri hau.

Lan handia da beraientzat. Hemendik aurrera ezin izango dute klasetara dena lotuta eraman, eta horretarako ausarta izatea beharrezkoa da.

Zure arloari buruz eta proiektuari buruz pilo ikasi beharko duzu ikasleen esku usteko gaiaren gida. Ikasleak izango dira galdera berriak itzultzatearen arduradunak eta horren arabera, eginbeharra bide bat edo beste hartuko du.

Haur Hezkuntzako 4 urtetako gelak parte hartuko du ikerketa nagusi batean. Estatuko eta beste herrialdetako ikastetxeak hartuko dute parte ikerketan ere.

Lortutako datuak 2017. urtean Miamin egingo den ICOTera (International Conference On Thinking) eramango ditugu Ángela Salmón-en eskutik (Project Zero-Harvardeko kidea).

Beste lekuren batean ere probatzen ari zarete? Hedatzeko asmoa duzue?

EmPeCemos-en bitartez (www.empecemos.org), bagaude harremanetan beste eskolekin. Batzuk ikuspuntu honetan murgilduta dauden bitartean, besteak, hasiberriak dira eta hasteko gogo handiekin dabiltza.

Dudarik gabe hedatzeko asmoarekin gaude. Honetan sinisten dugulako eta eskolaren eraldaketaren gako beharrezkotzat hartzen dugulako. Umeak pozik datoz gelara eta irakasleentzat erronka ikaragarri eta beharrezkoa da.


PPk irabaziko lituzke Galiziako hauteskundeak, gehiengo osoz

En Marea eta PsdeG bigarren postuaren lehian egongo lirateke, berdinketa teknikoa izanik bien artean boto–asmoari dagokionez (% 19,9).

Alderdi Popularrak, Alberto Nuñez Feijoo buru izanik, irabaziko lituzke irailaren 25ean egingo diren Galiziako hauteskunde autonomikoak, botoen % 44,9 eskuratuta. Horrek esan nahi du 40 eta 41 eserleku lortuko lituzkeela, hau da, gehiengo osoa lortuko lukeela hirugarren aldiz jarraian, eta egun duen ordezkaritza berarekin (41).

Bien bitartean, En Marea (Luis Villares hautagaiarekin) eta PsdeG (Xoaquin Fernandez Leiceaga hautagaiarekin) bigarren postuaren lehian egongo lirateke. Lehendabizikoak 15 eta 17 diputatu bilduko lituzke aurreikuspenen arabera, eta bigarrenak, berriz, 15. Gainera, berdinketa teknikoa egongo litzateke bien artean boto–asmoari dagokionez (% 19,9).

Bere aldetik, Ana Pontonen BNG alderdiak bi ordezkari lortuko lituzke Galiziako ganberan (gaur egun zazpi ditu), eta Ciudadanos lehenengo aldiz Legebiltzarrean sartzeko zorian legoke Cristina Losada hautagaiarekin, diputatu bat lortzekotan baitago.

Aipatu datu guztiak CISek eman ditu gaur jakitera, hauteskunde-kanpaina hasteko ordu batzuk besterik ez direnean falta.


Leitzako alkatea Auzitegi Nazionalera deitu du Ruz epaileak

Hilaren 8rako du hitzordua beste bi lagunekin. Fiskalak uste du "terrorismoa goratu" zela festetan.


Yereguitarren erlojua bere ohiko lekuan da berriro


Mobilizazio asko Baigorriko atxiloketak salatzeko

Poliziak, Baigorriko etxea miatzen. Argazkia: Isabelle Miquelestorena

Erreakzio asko eta mobilizazio dei ugari ari dira izaten azken orduetan atzoko Baigorriko polizia operazioaren harira. Oiartzunen, Irunen eta Donostian izango dira datozen egunetan mobilizazioak (beheko koadroan).

Bestalde, atxilotuen senitartekoek HITZA-ri esan diotenez, Baiona aldera joanak dira atxilotuen senideak behintzat horiei arropa eta bestelakoak emateko asmoz, baina gaur gaurkoz ez dakite ziur zein komisaldegitan dauzkaten ez eta zein egoeran dauden Iratxe Sorzabal irundarra, Ramuntxo Sagarzazu oiartzuarra, David Pla eta Pantxoa Flores. Abokatuen informazioaren zain daude.

Bien bitartean, hurrengo orduetan hainbat mobilizazio eta deialdi izango dira atxilotuei babesa adierazteko. Hemen orain arteko zerrenda:

Oiartzunen

Gaur (asteazkena), 19:30ean, ezohiko udalbatzarra EH Bilduk aurkeztu duen mozioa aztertzeko.

Gaur (asteazkena), 20:00etan, manifestazioa Doneztebe plazatik abiatuta.

Irunen

Bihar (osteguna), 19:30ean, elkarretaratzea San Juan plazan.

Etzi (ostirala), 20:00etan, elkarretaratzea Zabaltza plazan.

Donostian

Urriaren 3an, EH Bilduk eta EH Baik deituta, nazio manifestazioa, 17:00etan hasita, Donostian


Gasteizko Jazzaldia, uztailaren 11tik 17ra

34. ekitaldia izanen da aurtengoa, eta uztailaren 11tik 17ra ospatuko da. Zenbait kontzertu Europan "esklusiboak" izanen direla iragarri dute.

Uztailaren 11tik 17ra eginen da Gasteizko Jazzaldia. Iñaki Añua antolatzaileak gaur egindako aurkezpenean azaldu duenez, Gasteizen eskainiko dituzten zenbait kontzertu "esklusiboak" izanen dira Europan. Horien artean Chick Corea, Buddy Guy eta The Harlem Jubilee Singers aipatu ditu. Horrez gain, gonbidatu bereziak ere egonen dira, Dianne Reeves eta Paco de Lucia bezala.

Gaurko agerraldian aurtengo ekitaldiaren programazioarekin batera, kartel ofiziala ere aurkeztu dute. Josu Izarra argazkilariak egin du.

Denera 73 kontzertu ikusi ahal izanen dira Gasteizen, eta horietatik 56 izanen dira doakoak. Mendizorrotzako kontzertuez gain, hirian barna banatutako bertze hamabi eskenatokitan ere ikusgai egonen dira emanaldiak.


Ikeak Iruñean 275 lanpostu sortuko lituzke, Aierdiren ustez

Superser zenaren eraikinean ezar daiteke multinazionala. Inguruetako hirigintza lanetan 14 milioi gastatzea aurreikusi du gobernuak. Merkataritzako kaltea leuntzeko, 1,4 milioiren neurriak iragarri ditu Aierdik


Hondarrezko eskulturak egiteko tailerra, Azpeitian

Azpeitiko Udalak antolaturiko udako ekintzen barruan, hainbat herritar hondarrezko eskulturak egiten ibili dira goizean Betharrametako jolastokian. Andoni Bastarrikak eskulturak egiteko zenbait teknika erakutsi dizkie gaztetxoei, eta gozatu ederra hartu dute horiek askotariko eskulturak egiten. Arratsaldean ere izango da harearekin artelanak egiten ikasteko aukera, 17:00etatik 20:00etara, eta honako lotura honetan eman daiteke izena.

(Argazkiak: Azpeitiko Udala)


Tranbiaren luzapena, momentuz geldirik

Oposizioko taldeek ez dute onartu Udalak proposatzen duen finantzazioa.

Tranbiaren luzapena eta BRT autobusaren ezarpena barne hartzen dituen proiektua zeresana ematen ari da egunotan. Arazoa sortu da Udalak proiektua finantzatzeko kredituak eskatzeko akordioa mahai gainean jarri duenean. Oposizioak bakarrik utzi du EAJ eta PSE-EEk osatzen duten gobernua. Oposizioko udal taldeek uste dute abenduan lortutako akordioa apurtu dela eta epeak ez direla betetzen ari. Hori dela eta, proposamena bertan behera uzteko eskatu diote Gasteizko alkate Gorka Urtarani, berri batean lanean hasteko.

Momentuz, Gasteizko Udalak oraindik ez du onartu proiektua gauzatzeko berari dagokion zatia, guztira, 6,2 milioi eurokoa. Proiektuaren baitan tranbiaren luzapena Salburuara eta Unibertsitatera, BRT autobus azkarra martxan jartzea eta Zabalganara luzapenaren lehen zirriborroa daude. Udal Gobernuak aurten 242.308 euro bideratu nahi ditu Unibertsitaterako luzapena ordaintzeko. 2017an 3 milioi inguru, aipatutako zati hori amaitzeko, Salburuko luzapenaren obra egiten hasteko, BRTan lanean hasteko eta Zabalganarako konponbide batean pentsatzeko. 2018an, aldiz, 2,853 milioi euro.

Asteazkenean ospatu zen Ogasuneko batzordean Urtaranek akordio bat lortzeko asmoa zuen baina oposizioko taldeek 2018ra bitartera Urtaranen gobernuak proposatutako kantitateen banaketa errefusatzeaz gain, proiektuaren inguruko aukera eta konponbide berriak proposatzen hasi zen. Hala, zuzenketa bana aurkeztu zituzten, hiriko mugikortasuna hobetze aldera.

PP, BRTa legealditik kanpo utzi

PPk, esaterako, autobus azkarraren proiektua legealdi honetatik at uztea proposatzen du. Era berean, Zabalganako mugikortasuna hobetzeko inbertsioa handitu nahi du.

EH Bildu, Arabatran proiektuaren alde

EH Bilduren proposamena, berriz, 9,8 milioi euro ingurukoa da. Batetik, bertan behera utziko luke tranbiaren luzapena Salbururaino, eta horrez ordez, BRTari lehentasuna emango lioke, lehenbaitlehen martxan jarriz. Era berean, hiriko ekialdea eta mendebaldea lotzeko Arabatran proiektuari bultzada ematea proposatzen du.

Azkenik, Podemosek alternatibo merkeena proposatu du. Adurtzako auzokideekin bat egiten du taldeak eta ez du uste tranbia unibertsitateraino luzatu behar denik.

Datorren uztailaren 8an egingo den udalbatzan jarraituko dute gaia jorratzen.


Neskek eta mutilek bihar jokatuko dute

Boleiboleko senior mailako bi taldeek bihar jokatuko dute aste honetako partidua eta Hernanin izango dira biak. Mutilen taldeak Rekalde BT taldearen aurka jokatuko du, 10:00etan eta neskek ondoren, 11:30etan, Universidad Deustoren aurka.


Ertzetatik kanpo

Indie deritzona tribu oso berezia da; jatorrizko izaera edo izana erabat galduta edo lanbrotuta duena. Hala, musikaren negozioak, diskoetxeek, banatzaileek eta kontsumitzaileek bizi izan dituzten eraldaketen ondorioz, gaitza da BBK Live eta halako jaialdien parte-hartzaileak independentetzat hartzea. Eta badira beste eszena askotan izaeraz eta jarreraz multzo honetakoak (oro har hartuta) baino izate askoz independenteagoa dutenak. Hala ere, ezinezkoa da indie deritzoten horiek guztiak multzo berean sartzea, ñabardura asko daude beraien artean.

Maruriko talde gazte honek ere tribu horretan ikusi izan du bere burua. Sorreran bi neskak eta bi mutilek osatzen zuten taldea, ingelesez abesten zuten eta –ezin da ukatu– Belakoren tempo eta kadentzia oso presente zuten. Halakoa da beraien estreinako Lurra/Haizea/Ura/Sua lana, teklatuz jositako malenkonia eta energia koktel bizia. Baina tartean Gaztearen Maketa lehiaketa irabazi eta hainbat aldaketa izan ditu taldeak.

Iaz In the ocean singlea kaleratu zuten, Manchesterreko traza handia daukana: pausatua, iluna eta minimalista, baina 70eko hamarkadako energia zantzu batzuk ere badituena. Eta aurten Demak disko luzea oso-osorik euskaraz eta hirukote formatuan –jada ez dago emakume ahotsik–, bestelako eskaintza erdituz.

Etiketak-ek edaten du noise-popetik, baxua nabarmendu egiten da eta riff interesgarria dauka; gainera dantzagarria ere bada. Antartida-k kutsu elektronikoagoa eta intimoagoa dauka, nahiz eta rock jantzia indarrez janzten duen. Amildegietan-ek badu zorrik Pixies-ekin eta rock melodikoagoa zein intentsoagoa uztartzen ditu. Etxea barnekoiagoa eta pausatuagoa da, baina jostaria. Aldentze agindua erritmo biziko pieza rockeroa da, ñabardura jostariak ere badituena. Entzulea-k emozioekin eta intentsitatearekin jokatzen du Kerobiaren pareko eztanda egin artean. Egonezin undergrounda zapalgailua da, indartsua eta bortitza. Gonbidatua dantzagarria da, zarata eta disco-a ezkontzen dituena. Arreba elektro-pop irudimentsua. Eta Talako neska pausatua eta gardena.

Badu, deko, Dekot-ek aurrera egiteko ausardia eta etiketa arraio horren ertzetan, baita rock indartsuan ere, sortzeko abilezia.


Mendi Tourra Itzubaltzetan izango da, datorren astean

Bilbao Mendi Film Festivalek 11. edizioa ospatuko du urte amaieran, abenduaren 7tik 16ra bitartean. Nazioarteko jaialdi hori heldu bitartean Mendi Tour zirkuitua Itzubaltzeta/Romotik igaroko da, datorren asteko martitzenetik eguenera.

Mendi Tourrek Mendi Filmaren aurreko edizioaren filma onenak eskainiko ditu, mendi-zinemagintzako zaleak asetzeko. Hitzordua Romo kultur etxean izango da azaroaren 13tik 15era; egun denetan 19:30ean hasiko da ekimena. Sarrera irekia eta doakoa izango da, leku mugatuak bete arte. Film denak Jatorrizko Bertsioan eskainiko dira azpidatziakaz lagunduta. Ekimenean honako eragileak dira laguntzailea: Itxas Argia Getxoko mendi-taldea, Getxoko Kultur Etxea, Getxo Kirolak eta "Desnivel" aldizkaria.

Martitzenean, eskainiko dituzte "The Time Within" eta "Aurrera" film labur euskaldunak eta "Bonington: Mountaineer", iazko Bilboko Mendi Film Festivalaren Mendiko Film Onena.

Eguaztenean, ikusgai izango dira "The Last Honey Hunter", iazko Kultura eta Natura Film Onena, "Uruca II. Bugaboos edition" film laburra eta "Psycho Vertical" azken festibaleko Gidoi Onenaren Saria.

Mendi Tourra amaitzeko, lau film proiektatuko dituzte eguenean: "Were the Wild Things Play" film laburra, Epaimahaiaren Saria iaz jaso zuen "Mama" lana, Zuzendari Onenaren saria lortu zuen "The Frozen Road" filma eta "Safety Third", azken jaialdiaren Eskaladako Film Onena.

Filmak

The Time Within

AEB (2017), 4 minutu. Zuzendaria: Ben Sturgulewski. Tokio zaratatsuan elurra mara-mara erortzen hasten den bitartean, erlojugileak xehetasun eta kontu handiz taxutzen du bere maisulana. Erlojuan zehaztasuna dago, eta xehetasun nimiñoenetan dago misterioa. Maisuak badaki sinkronia perfektu eta ederreko segundo bakar batean bizi dela eternitatea, mendea eta segundoa gurutzatzen diren lekuan…

Aurrera

Euskal Herria (2017), 7 minutu. Zuzendaria: Mikel Peña. Irene Sarrionandiak 68 urte ditu eta 40 baino gehiago daroatza korrika egiten. Mendiko lasterketak oraindino ezezagunak zirenean hasi zen bera mendian barrena korrika eta hamaika probatan hartu du parte. Sarrionandiak, adinean aurrera joan arren, indarrik duen artean ez dio mendian korrika egiteari utziko.

Bonington: Mountaineer

Erresuma Batua (2016), 80 minutu. Zuzendaria: Brian Hall. Gizon handi bat, Sir Chris Bonington, da film honen protagonista. Bere ametsetako bidaia intimo horren muinean adiskidetasunezko, maitasunezko eta arriskuko istorioak ageri dira, baita galera suntsigarriak ere. Berezkoa duen esploratzaile sena eta grina islatzen dira bere ibilbide osoan eta eskalada bakoitzean. Eiger Iparreko lehen igoera britaniarra, Mont Blancen, Annapurna 2n, Nuptsen eta Paineko Erdiko Dorrean zabaldutako bide berriak, eta hainbat mugarri historiko, bestek beste, Annapurnako hego aurpegian, Everest hego-mendebaldean eta Ogro itzelean lortutakoak.

The Last Honey Hunter

AEB (2017), 35 minutu. Zuzendaria: Ben Knight. Kulung herriak Rongkemi jainkoaren inguruan egituratutako antzinako animismo modu bat praktikatzen du. Mauli Dhan Rai gazteak uste du jainkoek bera aukeratu dutela eztiaren uzta deritzon erritorako. Egin beharrekoa ez da batere erraza: labar tente eta malkartsuak eskalatu behar dira munduko erle handienaren eztia biltzeko. Arriskua izugarria da. Mito batean oinarritutako bilaketa espirituala da, zeinaren bidez jainkoen babesa izango duten. Zenbat iraungo duen sinesmen horrek?

Uruca II. Bugaboos edition

Kanada (2017), 8 minutu. Zuzendaria: Erick Grigorovski. Hugo eta Felipinho glaziarren erdian dagoen orratz bat eskalatzen saiatuko dira, eskalada alpinoaren erronka denei aurre eginez. Harkaitz izoztu eta hezea, haien arteko komunikazio txarra, norberaren barneko deabruak eta hotza, hotz izugarria, horiek izango dira gainditu beharrekoak.

Psycho Vertical

Erresuma Batua (2017), 64 minutu. Zuzendaria: Jen Randall. Andy Kirkpatricken autobiografia salduenean oinarrituta dago "Psycho Vertical". Idazle dibertigarri eta alpinista anti-heroi horren bizitza konplexua eta motibazioak aztertu ditu filmak, modu gordinean eta hunkigarrian. Yosemiteko Capitan horman 18 egunean eta bakarka eginiko eskaladan aletu du Kirkpatrickek bere bizitza zer izan den.

Were the Wild Things Play

Australia (2017), 4 minutu. Zuzendaria: Krystle Wright. Bariku gaua pub batean eta… Non daude neskak? Erantzuna: base-jauzia egiten basamortuko labar altuetan, slackline egiten, granitozko bideak eskalatzen, eskiatzen, edo txundituta utziko zaituzteten beste edozein jarduera egiten.

Mama

Polonia (2017), 44 minutu. Zuzendaria: Wojtek Kozakiewicz. Kirol-eskalatzaile bat, ume biren ama, 20 urtez bizi izan da bere pasioari bide emanez, eta orain, helburu berri bati ekitekotan da: aurrez emakume bakar batek eskalatu ezin izan duen bide bat eskalatzea da bere ametsa. Kinga Ociepka-Grzegulska da bera, Poloniako kirol-eskaladan azken hamarkada bietan izan den eskalatzailerik garrantzitsuenetakoa.

The Frozen Road

Erresuma Batua (2016), 24 minutu. Zuzendaria: Ben Page. Jack Londonen esaldia irakurri ondoren, "gizonak, gizon bada, bakarrik bidaia dezake", Pagek bakardade perfektuaren abentura bilatu zuen. Bada, bizikleta zeharkaldi bat egin zuen Kanadako Artikoan barna, negu minean. Alabaina, bidaiaren gordintasunak erakutsi zion zeinen urrun dauden zenbaitetan Londonen erromantizismoa eta errealitatea.

Safety Third

AEB (2016), 28 minutu. Zuzendariak: Cedar Wright eta Taylor Keating. Brad Gobright 27 urteko gaztea zerbitzari laguntzailea da jatetxe batean. Donutsak, jatetxeko janari kondarrak, croissantak, sagar-tarta eta topatzen duen zabor-janari dena, horixe da, funtsean, bere dieta. Baina bada besterik: modu askean diharduten eskalatzaile libre ausart eta onenetakoa da Gobright. Nahiz eta inork gutxik entzun duen beraren gainean. Buruan eskalatzea besterik ez duen gazte horren erretratua da "Safety Third".

Ekimenaren kartela


Igandean, Bizimartxa eta Altzate parkearen inaugurazioa

“Espekulazioaren kontra eta Lobato Etxearen alde” Bizimartxa (bizikleta martxa) eta Altzate parkearen inaugurazioa (Altzate eremuan hainbat herritarrek atondutako gunean) egingo dituzte igandean.

Martxa 11:30ean aterako da Lezoko Gurutze Santuaren plazatik Errenteria-Oreretarantz joateko; 14:00etarako, berriz, parkearen inaugurazioa eta Pig nik-a (musika eta otartekoak egongo dira) planteatu dituzte deitzaileek.


15 dira Kataluniako atentatuetan hildako pertsonak

13 pertsona hil zituzten Ramblako erasoan eta bat Cambrilsen. Vilafrancako gaztea izan da 15.a, Diagonalean, arma zuriz egindako erasoan hil zen

Bartzelonako eta Cambrilseko atentatuetan hildako 15 pertsonak dagoeneko identifikatu dituzte. Horien artean sei espainiar daude, eta bi haur.

Carles Mundo Justizia kontseilariak prentsaurrekoan jakitera eman duenez, 15 biktimen artean sei espainiar daude, eta horietako batek nazionalitate bikoitza du, espainiarra eta argentinarra.

Espainiako bost biktima Bartzelonako probintziako hainbat lekutan bizi ziren, Rubin (bi), Bartzelonan, Vilafranca del Penedesen eta Sant Hipolit de Voltregan, eta beste bat Zaragozan.

Hiru biktima italiarrak dira, bi portugesak, bat belgikarra, bat estatubatuarra, bat kanadarra eta batek nazionalitate bikoitza du, australiarra eta britainiarra.

13 pertsona hil zituzten Ramblako erasoan eta bat Cambrilsen. Vilafrancako gaztea izan da 15.a, Diagonalean, arma zuriz egindako erasoan hil zen.

Bederatzi gorpu familiei itzuli dizkiete, eta gainerakoak kontsuletxeen, enbaxaden eta Auzitegiko Medikuntzako Erakundearen esku utzi dituzte.

Hatz markak, hortz-profilak eta DNA probak eginda identifikatu dituzte.


Yolanda Barcina inputatzeko lehen pausoa eman du epaileak

Nafarroako Kutxaren dieta irregularrak ikertzen ari den epaileak Auzitegi Gorenera igorri du auzia, foru presidentea inputatzea azter dezan.

Nafarroako Kutxako (CAN) ustezko dieta irregularrak ikertzen ari den epaileak Auzitegi Gorenera igorri du auzia, Yolanda Barcina Foru Gobernuko presidentea inputatzea azter dezan.

Fiskaltza eta herri akusazioak (Kontuz elkartea eta UPyD alderdia) auzia Gorenera igortzearen aurka zeuden. Izan ere, Ministerio Publikoak ez du delitu penalen zantzurik ikusten, eta akusazioek nahiago dute auzia Iruñeko epaitegiak ikertzea.

Funtzionario-eroskeria egotzita, Barcinak inputatu gisa deklaratzea "ezinbestekoa" dela adierazi zuen Mari Paz Benito Iruñeko 3. zenbakiko auzitegiko epaileak, hilaren 4an publikatutako auto batean. Gainera, agintaria forupekoa denez, deklarazioa Auzitegi Gorenean egin beharko lukeela gogorarazi zuen.

Barcina CANeko Batzorde Iraunkorreko kide zen, Miguel Sanz Foru Gobernuko presidente ohiarekin, Enrique Maya Iruñeko alkatearekin eta Alvaro Miranda Ekonomia kontseilari ohiarekin batera. Barcina ez beste agintariak inputatuta daude.

CANeko Administrazio Kontseiluko gainerako kideek ez zuten organo horren berri, ez zegoelako estatutuetan araututa. Hala ere, lau kideek dieta bikoitzak eta hirukoitzak jasotzen zituzten.

Dieta bakoitza 2.680 eurokoa zen presidentearentzat, eta 1.717koa gainerako kideentzat. Dieta horiek, gainera, irregularrak ziren, nominetan ez baitzeuden dieta gisa jasota, eta Espainiako Bankuak eta Balore Merkatuko Batzorde Nazionalak (CNMV) ez zutelako horien berri. Horrenbestez, "edozein kontroletatik kanpo" zeudena ohartarazi zuen epaileak.


Aske da Xabi Aranburu

Atzo goizean pasatu zen Espainiako Auzitegi Nazionaleko epailearen aurretik, eta 12.000 euroko fidantza ordaindu ostean utzi zuten aske. Bost urte egin ditu Frantziako espetxeetanAtzo eguerdian utzi zuten aske Xabi Aranburu preso politiko ondarrutarra, goizean Espainiako Auzitegi Nazionaleko epailearen aurrean deklaratu ostean. 10:30ean hasi zen epaiketa, eta hiru orduz luzatu zen. 12.000 euroko fidantza jarri zion epaileak.Gauean egin zioten ongietorria Ondarroan.Herenegun Espainiaratu zuten ondarrutarra. Goizean Donostiako komisaldegi batera eraman zuten, eta iluntzean, Madrilera, atzo goizean Espainiako Auzitegi Nazionaletik pasatu zedin.2012ko maiatzaren 27an atxilotu zuten Aranburu Frantziako Cauna herrian, eta orduz geroztik, hainbat espetxetan egon da, beti ere Frantzian. Epaileak ETAko kide izatea leporatu zion, eta baita ere ustez lapurtu zuten auto baten jabeari 1.500 euro ordaintzea. Zigorra betetakoan Frantzia uzteko agindua eman zuen epaileak. Ekainean Fleuryko espetxera eraman zuten.2013ko martxoan Aranburu Frantziako Muret Seysses espetxeko zigor ziegan «larri» zegoela salatu zuten senideek. Orduan, presoaren egoera «infernua» bezalakoa zela azaldu zuten. Egoera «larrian» zegoela gaineratu zuten lagunek; bisitara bertara oinetakorik barik eta eskuburdinekin lotuta eraman zutela salatu zuten. Urte bereko apirilean, Frantziako Muret Tolouse kartzelatik Lyon-Cobarseko Maison d’ Arret kartzelara eroan zuten, Euskal Herritik 900 kilometrora. Espetxe aldaketa tarteko, hiru egunean, senideek ez zuten jakin non zeukaten.2013ko uztailean Aranburuk osasun arazoak eduki zituen, eta ospitalean probak egin ahal izateko zailtasunak izan zituen. Urte bereko urrian, Aranburuk «funtzionarien jipoi gogorra» jasan zuela salatu zuen Etxeratek.Elkarretaratzeak2017ko apirilaren 17an geratu behar zen aske, baina egun batzuk arinago, Espainiak euroagindu eskaera egin zion Frantziari, eta apirilaren 21ean onartu egin zuen Frantziak eskaria. Bien bitartean, Mont de Marsan espetxean eduki dute preso. Bertan bete du zigorraren azken zatia.Aranbururen askatasuna eskatzeko eta Espainiaren euroaginduaren aurka, hainbat elkarretaratze egin dituzte azken egunetan Ondarroan. Apirilaren 20an Kalekutzeko eskaileretan batu ziren, eta euroagindua ez onartzeko eta Xabi Aranburu aske uzteko eskatu zioten Frantziari. Lagunek deitutako eta senideek babestutako prentsaurrekoaren ostean, Sortuk deitutako elkarretaratzean bildu ziren herritarrak.Herenegun ere, Aranburu espainiaratu eta epaitu egingo zutela jakinda, asanblada eta elkarretaratzea deitu zituen Sortuk.


Mankomunitatea gustura, bigarren eskuko azokek izan duten harrerarekin

San Markos Mankomunitatetik jakinarazi dutenez, prebentzioaren esparruko erreferente bihurtuta amaitu du, azaroaren 7tik abenduaren19ra bitarte antolatu zituzten bigarren eskuko azoken laugarren edizioak.

Ekimenaren inguruan antolatzaileek egiten duten balorazio baikorra bi datutan laburbiltzen dute; azoketara hurbildutako bisitari kopuruan eta aipatu guneetan sortu den giro onean. Nahiz kasu batzuetan egindako eguraldi txarragatik parte hartzeak behera egin duen apur bat, %10 inguru, Mankomunitatetik jakinarazi dutenez. Aldiz, iazko salmenta-postu kopurua mantendu da “merka2sanmarcos” ekimenaren laugarren edizio honetan.

Azoketan produktuak saldu edota trukatu dira, baina jarduera praktikoak ere antolatu dituzte; hondakinen birziklatze eta berrerabiltze tailerrak adibidez. Gainera, hondakin gutxiago sortzeko prebentzio postua ere jarri zuten. Mankomunitateak martxan jarri dituen ekimenen berri emateko balio izan du.

HONDAKINAK GUTXITZEA, ETORKIZUNEKO ERRONKA

Mankomunitatetik eskerrak eman nahi dizkiete posturen bat jarri edota azoketara hurbildu diren herritarrei. Aurrera begirako mezua ere luzatzen dute: “dei egiten dizuegu gogotsu ekiteko aurrerantzean ere hondakin gutxiago sortzeko ahaleginari”.

Kale eta plazetako azokek ateak itxi dituzte, sarean ordean ekimenak aurrera darrai. Bigarren eskuko objektu partikularrak bilatu, saldu, oparitu edo trukatu litezke, noiznahi honako helbidean: www.merka2sanmarcos.org

AZOKAK, ZENBAKITAN

-11 azoka.

-27.890 bisitari.

-22.500 lagun, Donostia, Orereta eta Lasarte-Oriako azoketan.

-443 salmenta-postu.

-Gordetako 256 postu: 234 herritar soilenak, 15 irabazi asmorik gabeko elkarteenak, 7 ikastetxeenak.

-Gordailu sistema berria: 3.065 euroko baliodun 742 salmenta fakturatuta,176 lagunen eskaera.

-Parte hartzaileen jatorria:

-%83 Mankomunitatetik: Donostiatik gehien, atzetik, Lasarte-Oria, Orereta eta Hernanitik.

-%13, Gipuzkoako gainerako herrietatik.

-Material banaketa, herritarren artean:

-6.578 poltsa berrerabilgarri.

-“Propagandarik ez” dioten 349 pegatina.

-4.172 partaideen artean, 55 erosketa-txartelen zozketa.

-31 familiek konpostaje kanpainan izena eman dute.


Arrizabalaga eta Alberdi omendu dituzte

San Nikolas eguna goi-goitik ospatu zuten atzo, Mutrikuko Samikolla auzoan. Aurtengoan Luisa Alberdi Guenaga eta Juan Luis Arrizabalaga Osa omendu dituzte Jai Batzordekoek.Sekulako ezustekoa izan zen bientzat, eta auzotarren aitortza ilusio handiz jaso zuten. Omenduek «engainatuta» ekarri zituztela azpimarratu zuten. «Semeari saria ematera gentozela uste genuen». Jaietako «zutabe» direlako omendu zituzten. «Urtero-urtero edozertarako prest egoten dira. Antolakuntzan beti laguntzen egoten dira, jaietako zutabea dira. Omenduak aurten aiton-amona bihurtu dira, eta eurentzako urte berezia denez, eskerrak emateko une egokiena zela iruditu zaigu».Zozketarekin amaitu zituzten jaiak. Honakoak dira zenbaki sariatuak: lehen saria 1706 (1159 ordezkoa), bigarren saria 3499 (1760) eta hirugarren saria 2448 (2803). Hamabost eguneko epea dago saria eskuratzeko, sjbsamikolla@gmail.com helbidera idatzita edo 658 72 94 93 zenbakira.Zapatuan hasi zituzten jaiak, brindisarekin eta txapligu hotsarekin. Jai batzordekoek azaldu dutenez, ekintzak «arrakastatsuak» izan ziren. «Iluntze-gaueko egitarau betea izatearekin asmatu dugula uste dugu. Herritarren erantzuna oso ona izan da, eta auzoa jendez bete zen».


Abian dira berriro Pirinioetan galdutako euskaldunak bilatzeko lanak

Portugaletekoak baina Barakaldon bizi diren bi mendizaleen ibilgailua ostegun goizean aurkitu dute, Erlantzeko mendixkan, mugatik oso gertu.

Barakaldon bizi diren bi portugaletetarrak bilatzeko lanei ekin diete berriro Erronkariko Piriniotan. 40 eta 37 urteko bikotea asteartetik desagertuta dago, Isabako landetxe bat utzi zuenean Belaguako mendietatik txango bat egiteko asmoz. Bikotearen kotxea ostegun goizean aurkitu dute Erlantzeko aparkalekuan, mugan.

Nafarroako Gobernuak azaldu duenez, Nafarroako Larrialdietako Agentziak koordinatutako eta Isabako, Nabaskozeko, Oloroneko (Frantzia) suhiltzaileek, Foruzaingoek eta Gurutze Gorriko eta DYAko boluntarioek osatutako operatiboa Anie tontorrean izan da mendizaleak bilatzen.

Ostegunean, lainoa dela eta, helikopteroaren parte-hartzea bertan behera utzi behar izan zuten. Mugaren beste aldea, berriz, euskaldunak bilatzen aritu ziren, eguraldiko baldintza onak lagunduta. Gaua bitartean, laguntza-talde bat izan da Ernazeko zonaldean.

Honekin batera, sakeleko telefonoen errepikagailuen datuak aztertzen ari dira, bikotearen kokalekua aurkitzeko. Haien sakeleko telefonora deitu dute baina ez dute hartzen.


Astrako zozketako lehen saria Errigoitiko Maria Pilarri egokitu zaio

Astrak egindako zozketako irabazleak zeintzuk diren jakinarazi dute. Guztira, hiru sari dituzte banatzeke, eta lehen saria Errigoitia joan da. Maria Pilarri suertatu zaio produktu anitzez osatutako otzara, berak izan baitu 1.492 zenbaki saritua, eta haren alabak jaso du oparia –aregazkian–. Bigarren saritua 170 zenbakia da, eta horren jabeak 10 lagunentzako Kostering-a egiteko auakera izango du Sokaireren eskutik. Astrako material sorta jasoko du, berriz, hirugarren zenbaki saritua daukanak: 891. Irabazleek hilabeteko epea dute saria eskuratzeko.


Urumea ikastola txapeldun, Gipuzkoako eskola kiroleko txapelketan.

Eskola kiroleko Gipuzkoako Txapelketa jokatu zuten joan den astean, eta Urumea ikastolak irabazi zuen finala, Orixeren kontra. 1-1 enpatatu eta gero, penaltietan 3-2 irabazi zuten hernaniarrek. Argazkian: Iñaki (entrenatzailea), Janire, Olaia, Janire, Lady, Iria, Eider, Marta, Andrea, Jone, Maria, Elena, Nahikari eta Naroa.